c: text/html

text:
Muri iki gihe heze inyigisho z'ibinyoma zigishwa cyane cyane n'abagamije gushaka indonke aho badatinya kubeshya no gusebanya kugira ngo bakunde babone amafaranga kuri Youtube, mu nsengero zimwe na zimwe n'ahandi. Ev. Nteziryayo Eric yafashe umwanzuro wo kurwanya inyigisho z'ibinyoma akabikora atangaza inyigisho z'ukuri.
Ev. Nteziryayo Eric, atuye muri Nyacyonga mu Karere ka Gasabo mu mujyi wa Kigali. Mu mwaka wa 2019 ni bwo yashakanye na Nyirandorimana Denyse, bakaba bamaranye imyaka ibiri n'amezi icyenda babana nk'umugabo n'umugore. Avuga ko amaze imyaka 16 mu murimo w'Ivugabutumwa bwiza. Iyo muganira akubwira ko amaze kunguka byinshi mu murimo w'Imana yaba mu buryo bw'umwuka ndetse n'umubiri. Ati "Mu buryo bw'umubiri nungutse incuti no kumenya. Mu buryo bw'umwuka nungutse guhindura abantu kuba abakristo no kuba umunyempano".
Nyuma yo gusanga benshi mu biyitirira abakozi b'Imana bari kwigisha inyigisho z'ubuyobe n'iz'ibinyoma bakabikora bitwikiriye ikoranabuhanga rya Youtube rigezweho muri iyi minsi, Ev. Nteziryayo Eric yasanze adakwiriye guterera iyo ahubwo ahagurukana ibakwe mu kurwanya bene izi nyigisho. Yiyemeje kurwana urwo rugamba binyuze mu gutangiza shene ya Youtube azajya anyuzaho inyigisho zuje ukuri kw'ijambo ry'Imana. Iyo shene yayise 'ISARURA TV', akaba yarayitangije nyuma yo kuganira n'inshuti ze no kugira ishyaka ry'umurimo w'Imana.
Ev. Nteziryayo Eric yakoreye umurimo w'Imana igihe kinini muri Global Starvation Church ry'i Nyagatare
Mu kiganiro na InyaRwanda.com, Ev. Nteziryayo Eric wakuriye mu Itorero Global Starvation Church ry'i Nyagatare ariko ubu akaba asengera muri Restoration Church Nyacyonga kubera impamvu z'akazi akora i Kigali, yatangiye adutangariza aho yakuye igitekerezo cyo gutangiza shene ya Youtube y'ivugabutumwa bwiza. Ati "(Igitekerezo) Cyavuye ku kuganira n'incuti no kugira ishyaka ry'umurimo, kandi ni byo bigezwaho. Shene yanjye yitwa Isarura TV, itambukaho ubutumwa bwibutsa abantu ko Yesu ari hafi kugaruka gutwara itorero rye no kumenyekanisha ijambo Authentique".
Ev. Nteziryayo Eric anasobanura ibintu bibangamiye cyane ivugabutumwa muri iyi minsi, ku isonga akahashyira ba 'mwishakirandamu' ni ukuvuga bamwe babwiriza bagamije gusa amaramuko. Yagize ati "Ibintu bibangamye, ni inyigisho z'ibinyoma, ubumenyi buke mu ijambo na ba mwishakirandamu benshi". Yavuze ko yinjiye mu ivugabutumwa ryo kuri Youtube atagamije amaramuko nk'uko bamwe babikora. Ati "Sinitwa mwishakirandamu, kuko agenzwa n'amaramuko! Ntidukwiye kuvuga ubutumwa ku bw'amaramuko ahubwo tubikore ku bw'umuhamagaro".
Nyuma yo kuvuga ko ababazwa cyane n'abavuga ubutumwa bagamije amaramuko, twamubajije abakozi b'Imana ba hano mu Rwanda abona bahagaze neza mu mboni ze mu ivugabutumwa ryo kuri Youtube, ashimira cyane Apotre Dr Paul Gitwaza wa Zion Temple ndetse na Pastor Julienne Kabanda wa Grace Room Ministries. Twamubajije ku bijyanye no gushinga itorero niba abiteganya na cyane ko ari bikunze kuba ku bavugabutumwa benshi ndetse tumubaza no ku bijyanye no kwimikwa akaba Bishop, asubiza agira ati "Gushinga itorero oya, kuko Imana ntirabimbwiraho na rimwe, na Bishop oya".
Apotre Dr Gitwaza arashimirwa na Ev. Nteziryayo ku bwo kuvuga ubutumwa bwiza bw'ukuri kuri Youtube
Pastor Julienne Kabanda arashimira na Ev. Nteziryayo ku bwo kuvuga ubutumwa bwiza bw'ukuri kuri Youtube
Ev. Nteziryayo Eric yiyemeje kuvuga ubutumwa bwiza atagamije inyungu
REBA INYIGISHO YA EV. NTEZIRYAYO YISE 'INKOMOKO YA YESU NI IYIHE?'
UMUMARO W'IJAMBO RY'IMANA MU BUZIMA BWA MUNTU

robotstxt: allowed

filter: keep


text:
Gutangira ishuri ry’incuke, ni igikorwa cyambere umwana akora kidasanzwe mubuzima bwe.
Ni inshingano z’umubyeyi gukundisha umwana ishuri ahereye ku ishuri ry’incuke kuko iyo ishuri ry’incuke rimubereye ryiza bimufasha gukomeza amashuri abanza n’ayisumbuye agifite ibyishimo byo kuba ku ishuri ndetse no kubana n’abandi.
Ibi bikorwa umwana akivuka bigakomeza no mugihe yatangiye ishuri.
Bimwe mubyo wakora;
Ni byiza cyane gufasha umwana kugira inyota yo kwiga no kuvumbura ibishya, hari uburyo butandukanye wakoresha ukabigeraho:
1.Gushishikariza umwana kwibaza ibibazo kubintu bitandukanye
(urugero: ibihingwa, inyamaswa,imvura, ibinyabiziga,ikoranabuhanga…) nyuma mugafatanya gusha ibisubizo byabyo mukoresheje ibitabo. Ibi biba byiza kuko inyota yo kurushaho kumenya byinshi ituma akomeza gukonda ishuri ndetse agakunda no gushaka ibisubizo by’ibintu yibaza.
2.Kumusomera amateka: Iyo umusomera bimufasha gushyira umuhate mu kwiga gusoma kugira ngo nawe ajye abyikorera, kandi mwibuke ko gusoma aribyo bituma umwana y’unguka ubumenyi bitari mu ururimi gusa ahubwo no muyandi masomo yose.
3. Kuganiriza umwana: aha ushobora kumusaba kugusubiriramo nk’ikiganiro amaze kubona cyangwa kumva, ushobora kumubaza icyo yakora habaye ikibazo runaka…Aha uba urimo kumumenyereza gutekereza no kuvuga icyo atekereza. Bituma kandi yiyumvamo icyizere dore ko kwigirira icyizere biba bikenewe mubuzima.
4.Kureka umwana akagira imirimo yoroheje akora urugero nko kwiyambika imyenda , inkweto,koza amenyi…Ibi bituma akomeza kwigirira icyizero ndetso no kwishakamo ibisubizo.
5.Kubaza umwana uko uyumunsi byamugendekeye ku ishuri ndetse nibyo yize; ibi bituma abona ko kwiga kwe ari ikintu muha agaciro maze bigatuma ahorana umuhate kugira ngo abone icyo abaganiriza ageze murugo.
6.Gushimira umwana mumubwira icyiza yakoze, urugero, nakunze amabara wakoreshe mugishushanyo wakoze…
Babyeyi rero ni byiza kugira uruhare mumyigire y’umwana wawe dore ko bitagoye kuko ibo usabwa ari: kwereka umwana urukundo, kwereka umwana ko umwitayeho, gusubizanya ineza utubazo umwana aba akubaza, kumufasha gukorana n’abandi ndetse no gukangura amatsiko ye.
Ibi twabibasomeye kuri www.naitreetgrandir.com byahinduwe mu Ikinyarwanda na SIBOMANA ladislas.
Mugihe hari igitekerezo ushaka kutugezaho twandikire
facebook/sibomana ladislas
twitter/sibomana ladi
Email: sibomanala@gmail.com
whatsapp: +250783682825


text:
10/12/2018, Ikiganiro mwateguriwe kandi mugezwaho na Tharcisse Semana
Kuri iyi tariki ya 10 Ukuboza twizihiza ho – ku nshuro ya mirongo irindwi – umunsi mpunzamahanga w’uburenganzira bw’ikiremwamuntu (Déclaration universelle des droits de l’Homme), Ukuri k’Ururi kurifashisha Bwana André Kazigaba, wahoze ari umuhesha w’inkiko mu Rwanda, mu gusesengura imiterere n’imikorere y’ubutabera mu Rwanda n’uko ikibazo cya ruswa giteye muri urwo rwego rw’ubutabera.
Ihame rusange ry’ubutabera ku isi hose riragira riti : «Ubutabera ni ubwihuse, ni ububonewe igihe kandi butangirwa igihe. Ubutabera ni ubutarimo akaboko k’abandi bantu ; ni ubureka abanyamategeko bagakora akazi kabo mu bwisanzure, bakagisha inama igihe ari ngombwa kandi aribo ubwabo babisabye mu bushishozi bwa bo, hagamijwe buri gihe gushakisha uko barenganura urengana ».
Mu ayandi magambo, ubutabera nyakuri kandi butabera ni ubukozwe ntawe uhaye abacamanza amabwiriza yo kugenderaho – kuko amategeko yo ubwayo iyo yashyizweho mu nyungu rusange za buri wese aba ahagije – cyangwa ngo abe yabashyiraho igitsure, icyugazi cyangwa igitugu. Ni muri urwo rwego tuvuga ko ubutabera ari inkingi ya demokarasi n’ipfundo-nshingiro ry’imibanire myiza y’abaturage. Igihe cyose ababushinzwe bakoze umirimo ya bo mu bwisanzure busesuye kandi igihe babikoreye igihe, nta guheza abantu mu cyeragati no mu rujijo.
Bityo rero uwo murimo w’ubutabera butabera ukaba wagombye gushindwa no gukorwa n’abantu bazira amakemwa kandi b’inyangamugayo. Ese mu Rwanda niko bimeze ? Warwanya ute rusaswa kandi ari wowe uyishyigikiye ?? Ukuri k’Ururi kuribaza….


text:
Umukambwe witwa Munyagishari Eduard wari ufite imyaka 83 y’amavuko n’umukecuru Mukankundiye Gaudence wari ufite imyaka 79 bari barashakanye, bari batuye mu Karere ka Ngoma, bapfiriye umunsi umwe gusa mu masaha atandukanye aho bazize urupfu rutunguranye.
Uru rupfu rwabaye tariki 20 Nzeri 2021 mu Kagari ka Bugera mu Murenge wa Remera aho uriya musaza n’umukecuru babaga ku mukwe wabo, Umukambwe yapfuye mu gitondo cya kare ahagana saa kumi za mu gitondo mu gihe umukecuru we yapfuye saa cyanda z’umugoroba.
Nsanzuwera Michel uyobora Umurenge wa Remera wabereyemo ruriya rupfu, avuga ko ba nyakwigendera bazize izabukuru kuko bombi bari bashaje.
Avuga ko amakuru yahawe n’umukwe wabo ari uko nta burwayi bugaragara bwabahitanye cyangwa se amarozi ahubwo ari ubusaza gusa.
Agira ati "Si ndi muganga ariko bazize indwara z’ubusaza, umukecuru yari afite imyaka 79 naho umusaza afite 83. Gusa buriya wasanga hari indwara bari basanganywe ariko zitasuzumwe na muganga.”
Hari n’abavugaga ko bashobora kuba bazize COVID-19 ariko uyu muyobozi arabihakana, ati “Ni urupfu rusanzwe nta Covid-19, nta burozi, ni ibisanzwe gusa ni ukugendera umunsi umwe."
Umwuzukuru wabo utashatse ko amazina ye atangazwa avuga ko umukecuru yari asanganywe ubumuga bw’ukuguru kubera imvune, na ho umusaza yagiraga ikibazo cyo gususumira yari amaranye igihe kinini kuva akiri umugabo muto.
Uyu mwuzukuru wabo avuga ko nubwo abuze Sekuru na Nyirakuru ariko atabura kubabara ariko "Byantangaje cyane ku buryo rwose ntakubwira ngo ndababaye ahubwo iyaba ari uku byahoraga, ibikundanye birajyana.”
Agaruka ku rupfu rwabo, yagize ati “Umusaza yapfuye saa kumi z’urukerera, umukecuru yatangiye gusengana n’abaje kudufata mu mugongo hashize akanya na we aba arapfuye."


text:
Nkuko bisanzwe bizwi n’ababyeyi benshi, kwiyumvisha kumenya ko wasamye, Atari inda y’indaro kandi Atari igihe umubyeyi yamaze kugwiza abana urugo, biri mu bintu byiza umubyeyi wese yumva yishimiye. Kugira umwana kandi ni cyo kifuzo cya mbere couples nyinshi ziba zumva zishimiye kurushaho; ariko kandi bikaba bibabaza kumva ko hari aba maman badashobora gutwita ku buryo bworoshye kubera impamvu zitandukanye z’imiterere y’umubiri.
Bamwe mu babyeyi benshi baba bafite ibibazo by’imiterere y’imibiri yabo cyangwa abagabo babo ari bo bafite ibibazo bituma badashobora kubona umwana ku buryo bworoshye. Kuri izo couples zifite ikibazo cyo kudatwita kandi hakaba hashize igihe kirekire dore inama zo bakwihutira gukurikiza byakanga bakihutira kwegera abaganga b’inzobere bakabagira inama.
Aha tugiye kubagira inama z’ibanze wakurikiza ushaka gutwita byihuse:
1. Ujye urya indyo yuzuye, ifite intungamubiri nyinshi kuko ubuzima bwiza k’umubyeyi buba ari ingenzi kugira ngo abashe gusama vuba.
2.Kurya imboga rwatsi nyinshi kuko zikize kuri “Folic acid”, kurya indyo ikize cyane cyane kuri protein, “folic acid na iron” bizatuma umubyeyi agira imbaraga umubyeyi aba akeneye kugira ngo abashe gutwita ku uburyo bwihuse.
3. Kwirinda umunaniro ukabije, kuruhuka kandi akumva atuje muri we, byarushaho kumufasha agiye yumva umuziki utuje cyangwa agusoma inkuru zishimishije mu gihe cyo kuruhuka kuko umunaniro mwinshi ugira ingaruka mbi ku burumbuke bw’umubyeyi.
4. Koga amazi ashyushye burya ni ingirakamaro iyo ukeneye gusama vuba.
5.Guhitamo uburyo bwo gukoramo imibonano mpuzabitsina bwatuma usama byoroshye, abashakashatsi bemeza ko Position nziza yabigufashamo ari iyitwa “The missionary position”, umugabo aro hejuru y’umugore kuko ituma amasohoro y’umugabo yihuta vuba cyane akagera ku igi ry’umugore byoroshye, mushobora kandi kwifashisha umusego ku buryo hips z’umugore ziba zigiye hejuru mugihe cyo gutera akabariro nabyo byafasha.
Nugerageza izi nama zose ntuzarambirwe ahubwo uzategereze kandi ntuzahoze umugabo wawe ku nkeke kuko mu minsi mike uzabona igisubizo wifuzaga, ushobora kandi kwegera abaganga b’inzobere mu buzima bw’imyororokere bakakugira inama kuko wasanga ikibazo umugore afite Atari icyoroshye cyangwa ikibazo kikaba kiri ku mugabo.
Video Abakobwa Beza
Inama Zagufasha Gutwita Vuba
Nkuko bisanzwe bizwi n’ababyeyi benshi, kwiyumvisha kumenya ko wasamye, Atari inda y’indaro kandi Atari igihe umubyeyi yamaze kugwiza abana urugo, biri mu bintu byiza umubyeyi wese yumva yishimiye. Kugira umwana kandi ni cyo kifuzo cya mbere couples nyinshi ziba zumva zishimiye kurushaho; ariko kandi bikaba bibabaza kumva ko hari aba maman badashobora gutwita ku buryo bworoshye kubera impamvu zitandukanye z’imiterere y’umubiri.


text:
Iyo umukobwa ageze mu bwangavu, imisemburo ye ifatanyije n’imvubura ya Bartholin bitangira gutuma mu gitsina cye haza ububobere. Ubu bubobere bugira akamaro kanini mu gihe cy’imibonano aho bufasha intanga kogoga zigana mu miyoborantanga ndetse bukanafasha mu gutuma hatabaho kubabara cyangwa gukomereka mu gihe cyo gukora imibonano mpuzabitsina
Nyamara habaho igihe ubu bubobere bugabanyuka ndetse bukaba bwanabura burundu. Aha rero ni ho usanga umugore ahangayika ndetse akaba yatangira gushakisha hirya no hino imiti inyuranye ifasha kubugarura cyangwa kubwongera. Gusa ikiba gikwiye kubanza gutekerezwa ni icyabuteye kugenda cyangwa kugabanyuka, ukamenya icyo gukora nyuma yo kumenya ikibitera.
Nibyo tugiye kuvugaho muri iyi nkuru.
Ni iki gitera ububobere kugabanyuka?
Ubundi impamvu iza ku isonga mu gutuma ubu bubobere bugabanyuka ni ukuba umusemburo wa estrogen mu mubiri na wo wagabanyutse. Ibi bikunze kuba ku bagore bari mu myaka yo gucura.
Gusa si byo gusa bibitera, ahubwo izindi mpamvu twavuga :
- Kuba umugore ari konsa cyane cyane ku mwana wa mbere
- Kuba umugore anywa itabi
- Depression, agahinda gasaze, kwiheba no kwigunga
- Kuba udatuje, ufite stress nyinshi
- Igabanyuka ry’ubudahangarwa
- Kubyara cyangwa kuba utwite inda y’imvutsi
- Siporo zikomeye cyane cyane abakora siporo yo kwiruka ahantu harehare (athletes)
- Imwe mu miti ya kanseri
- Kuba warabazwe ugakurwamo imirerantanga (ovaries)
Gusa hari n’imiti imwe ishobora kubitera hanarimo iyo kuboneza urubyaro, gukaraba mu gitsina imbere kenshi kimwe no kuba wahasiga imwe mu miti haba imbere cyangwa inyuma
Ni izihe ngaruka zo kubura ububobere?
Uretse kuba bihangayikisha ndetse bikanabangamira uwabubuze ariko binafite izindi ngaruka. Muri zo twavuga :
- Kumva udashaka gukora imibonano
- Kokera mu gitsina no kuryaryatwa
- Kuba wazana amaraso nyuma yo gukora imibonano
- Udusebe ku gitsina n’ahahazengurutse kubera kwikubanaho
- Guhorana ubwandu bw’umuyoboro w’inkari
- Kumva wakishimagura
Ibi bitera rimwe na rimwe ipfunwe ugasanga ndetse umugore atinye no kuba yakivuza yumva ko ari inenge cyangwa ubusembwa
Ni ryari nakivuza?
Nkuko twabibonye hejuru, ubanza kumenya ikibitera. Umaze kukimenya biba byoroshye kwivuza kuko uba uzi neza icyabiteye bityo bigafasha umuganga kuba yagufasha. Gusa siko buri gihe ari ngombwa gufata imiti, hari ibiribwa n’ibinyobwa ushobora gufata bikakongerera ububobere. Hari n’imiti ikoreshwa isigwa mu gitsina, ifasha cyane cyane abacuze cyangwa abafite imiti batahagarika kandi ikaba ari yo ibitera. Byose muganga ni we uguhitiramo icyo wakoresha.
Soma hano
Ibyafasha mu kongera amavangingo
Ibyo ukwiye kumenya byerekeye ububobere
Ibyo kumenya ku mavuta yongera ububobere ashyirwa mu gitsina


text:
ABAGABO - ABAGORE - ABAKOBWA BEZA - ABASOMYI B'IGITUBA - AGAKINGIRIZO - AMABERE - AMAFOTO Y'IBITUBA - AMAFOTO YO GUSWERA - GUKUNA - GUSOHORA K'UMUGORE - GUSOHORA - GUSOMANA - GUSWERA - GUSWERA IGITUBA KININI - GUSWERA NEZA - IBIBAZO BY'IGITSINA - IGITUBA - IGITUBA KININI - IKIBUNO - IMBORO - INAMA Z'IGITSINA - INAMA Z'URUKUNDO - INDWARA Z'IBITSINA - KUNYAZA - KWIKINISHA - RUGONGO - URUKUNDO - URWENYA - VIDEO Z'ABAKOBWA BEZA - VIDEO Z'IKIMANSURO - VIDEO Z'URUKUNDO - VIDEO ZO GUSWERA - VIDEO ZO GUSWERA Z'ABAHINDE - VIDEO ZO KUNYONGA IKIBUNO - VIDEO ZO GUSWERA Z'ABAGANDE - VIDEO ZO KUNYAZA - VIDEO Z'ABAKOBWA BIKINISHA - VIDEO ZA RUGONGO NINI - VIDEO Z'IGITUBA KININI
Ingingo 7 zo Kuganira ku Mafaranga nk'Abakundana
1. Ujye ugira ubupfura mu gihe uvuga ku bijyanye n’amafaranga yawe
Uko utekereje kuri iyi ngingo ni ko urushaho kubona ukuntu abantu bakundana bibagora kuvugisha ukuri ku bijyanye n’amafaranga yabo.
Rimwe na rimwe, haba ukoresha amafaranga mu bintu atavuganyeho n’umukunzi we, ntatinyuke kuba yamubwiza ukuri aho yagiye, ubundi ugasanga hari ufite konti ye ku ruhande atajya abwira umukunzi we.
Ibi rero si byiza na gato mu rukundo kuko iyo umukunzi wawe abimenye bimubabaza cyane kandi akaba yanatangira kwibaza ko hari n’ibindi byinshi umukinga bitari ibyo. Ni koko, ntibyoroshye pe, ariko burya kubivugaho kandi ukavugisha ukuri, yaba ari imyenda ufitecyangwa amafaranga wakoresheje, bitanga amahoro cyane mu rukundo kandi bigatuma mugirana icyizere cyane.
2. Iregere amakosa wakoze cyangwa n’izindi ngeso zawe zitari nziza mu gukoresha amafaranga
Niba hari amakosa wakoze mu gukoresha amafaranga yawe cyangwa se yanyu nka couple, n’ubundi ibyo byarangije kuba wita umwanya mwishi ubitekerezaho cyangwa ubimuhisha.
Bimubwire kandi mushakire hamwe igisubizo kandi umusabe imbabazi ndetse wirengere ingaruka z’ibikorwa bibi byawe, ntiwemere ko bimugwaho kandi nta ruhare yabigizemo, umwemerere ko utazabisubira kandi koko guhera ubwo ntuzigere na rimwe ubisubira.
3. Si byiza kugarura ibibazo by’amafaranga bya kera
Ibyinshi mu biganiro hagati y’abashakanye bishobora kubafatira umwanya munini ni ibiba bijyanye n’amafaranga n’ikoreshwa ryayo. Imodoka cyangwa inzu nshya bagiye kugura, ingendo bashaka gukora kandi zibasaba amafaranga menshi, umunsi mukuru bateganyanya gukora ukomeye, n’ibindi. Muri ibi byose kenshi usanga atari ko babyumvikanaho kimwe, ugasanga akenshi habamo impaka nyinshi, usibye kandi n’izi ntonganya zishobora kubaho mbere, hari n’izindi ngo nyinshi ushobora kumva zihora zitongana, zivugana nabi kubera ibibazo zigeze kugira kera biturutse ku mafaranga.
Si byiza rero kugarura ibi bibazo kandi byararangiye kuko bizana intonganya z’ubusa mu rugo kuko niba ari uwumva aba yarumvise icyo gihe ubimubwira, niba kandi atumva n’ubundi icyo wakora cyose ntiyakumva; kubigarura byaba ari nko gukora ubusa.
4. Niba mu biganiro byanyu udashobora kumwubahira urukundo umufitiye, nibura ibuka ikinyabupfura n’icyubahiro umugomba
Uburakari ubwo ari bwo bwose waba ufite igihe urimo kuganira n’umukunzi wawe ku ngingo runaka mutarimo kumvikanaho neza, si byiza ko umwubahuka ngo umusuzugure cyangwa ngo umutuke.
Mu kuvuga ku byerekeranye n’amafaranga n’ikoreshwa ryayo mu bakundana nk’uko twabonye ko biri mu biganiro bishobora gutuma abashakanye barakaranya, jya ugerageza gukomeza kuba wowe Nyirizina, umenye aho kwihangana kwawe kurangirira n’aho uburakari bwawe butangirira, umenye kwifata no kwihangana mu gihe ubona ko bigeze kure.
5. Baza ibibazo byinshi umukunzi wawe, shakisha uko wumva uburyo afata cyangwa akoresha amafaranga ye
Aho kugira go umutegeke ko akoresha amafaranga cyangwa ayafata mu buryo wifuza, gerageza kumubaza ibibazo byinshi, umusobanuze mu buryo bwose ku buryo usobanukirwa uko we ayakoresha n’ibyo yifuza gukora.
Burya iyo wumva kandi usobanukiwe neza n’imiterere y’umukunzi wawe n’uburyo afata ibintu ntabwo bikugora kimwe no kuba utabyumva. Niba muri mo kuganira ku bijyanye n’amafaranga, ntugahite urakara cyangwa ngo ushake ko atekereza nkawe kuko buri wese agomba kugumana uburenganzira bwe, ahubwo wenda mukumvikana uburyo mwese mwahuriza hamwe.
6. Ntukabwire nabi umukunzi wawe cyangwa ngo umugaye imbere y’uwo ari we wese
Twese iyo twagize ikibazo runaka tuba twifuza ko cyashira, tukifuza uwo twakibwira kugira ngo kidusohokemo, ariko kandi kuvuga umukunzi wawe nabi cyangwa kumusebya imbere y’inshuti ze cyangwa se zawe cyangwa n’undi muntu wese, burya ntabwo biba byiza na gato. Ni yo mpamvuu banavuga ko imyenda isa nabi imeserwa mu mbere, ntabwo ari byiza ko mwishyira hanze. Niba udashoboye kugabanya ‘stress’ uterwa n’ibibazo by’amafaranga mugirana, jya ushaka umujyanama w’abakundana akuganirize, cyangwa se undi muntu usobanukiwe neza n’uburyo amafaranga akoreshwa akugire inama y’uburyo mwajya mubyitwaramo.
7. Jya wibuka kumenya aho kwihangana kwawe kurangirira bityo niwumva uburakari ari bwinshi, umusabe ko mwaba mucumbitse ikiganiro mu minota mike kugira ngo ubanze ufate imbaraga n’undi mwuka.
Hari igihe rwose bigera kure, impaka ari nyinshi, aho kugira ngo mube mwakubahukana, ni byiza ko mufata umwanya mukaba mubihagaritse mwakumva nta kibazo mushobora kongera mukavugana mukaba aribwo wongera.
Subscribe to: Post Comments (Atom)


text:
Mu Karere ka Kicukiro ku Rwibutso rw’Abazize Jenoside yakorewe Abatutsi rwa Nyanza hatangijwe igice cya mbere cy’ubusitani bw’urwibutso nk’ikimenyetso cyo gusigasira amateka no kurushaho kwibuka ahashize, aho turi n’ahazaza.
Ubu busitani, buzaba bugizwe n’ibice bitandukanye kandi buri gice gifite ibyo gisobanura mu buryo bwo kwibuka n’urugendo rwabyo. Hazaba harimo indabo, ibiti, amazi atemba n’adatemba, ibidendezi, imyobo ndetse n’ibindi bishushanya aho Abatutsi bagiye bicirwa ndetse n’aho bajugunywaga mu gihe cya Jenoside yakorewe Abatutsi. Iki ni kimwe mu bikorwa byo Kwibuka kuri iyi nshuro ya 25 aho ubu busitani buzaba nk’umuhuza w’ibigani by’amateka.
Dr. Dusingizemungu Jean Pierre, Perezida wa IBUKA yagarutse kuri ubu busitani agira ati “Ubusitani nk’ubu bugizwe n’ibiti, ibyatsi, amabuye n’ibindi butanga ahantu h’umutuzo cyane mu kwibaza kuri Jenoside yakorewe Abatutsi mu 1994. Aha ni ho tuzajya tuza kuganirira n’abacu twakundaga bishwe…Twahisemo gutangiza ubu busitani nka kimwe mu bikorwa byo Kwibuka kuko bizahoraho nabwo buzahoraho."
Uwakoze igishushanyo mbonera ndetse akanagira uruhare mu ishyirwa mu bikorwa ry’ubu busitani, Dr. Bruce Clark yavuze igihe babutangiriye ndetse n’ibizakorwa. Yagize ati: “Ubwo twatangiraga uyu mushinga mu 2000, twifuzaga kuzagira amabuye arenga Milliyoni imwe mu Busitani bukakaye nk’ikimenyetso cy’umubare w’inzirakarengane z’abatutsi bazize Jenoside. Ariko ntidushobora kubara amabuye cyangwa inzirakarengane, ubugeni n’ubukorikori ntibwabishobora, Ikiturangaje imbere ni ukugira uruhare mu gusigasira amateka."
Igishushanyo mbonera cy'Ubusitani bw'Urwibutso
Madamu Jeannette Kagame mu ijambo rye yatangiye ashimira Imiryango y'Abarokotse Jenoside yakorewe Abatutsi, abahagarariye imiryango mpuzamahanga, Abagize umuryango Shoah Foundation, Abanyarwanda n'inshuti z'u Rwanda muri rusange, kuba bitabiriye igikorwa cyo gushyiraho Ubusitani bwo Kwibuka nka kimwe mu bikorwa byo Kwibuka Abazize Jenoside yakorewe Abatutsi muri Mata 1994, aho twibuka ku nshuro ya 25.
Ni umuhango wabereye mu Mujyi wa Kigali, mu Karere ka Kicukiro ku rwibutso rwa Nyanza ya Kicukiro. Mu ijambo rye, Nyakubahwa Jeannette Kagame yagize ati “Nejejwe no kubana namwe uyu munsi, by’umwihariko muri iki gikorwa cyo gufungura ku mugaragaro igice cya mbere cy'Ubusitani bw’Urwibutso–Jardin de la Mémoire’, hano ku rwibutso rwa Nyanza ya Kicukiro. Twifuje kubaka ubusitani, ahabereye amateka mabi, nk’ikimenyetso kitazasibangana. Ni Ikimenyetso kitwibutsa ko ubuzima bwakomeje, n’ubwo hari abifuzaga ko tuzaheranwa n’urupfu.”
Hatangijwe Ubusitani bw'Urwibutso
Madamu Jeannette Kagame yibukije abari aho ko bidatangiye ubu kuko ibuye ry’ifatizo ryashyizweho nyuma yo kuva mu icuraburindi rya Jenoside yakorewe Abatutsi n’urugamba rutoroshye rwo kuyihagarika. Yagize ati “Dushyira ibuye ry’ifatizo kuri ubu busitani, hari hashize imyaka ibarirwa ku ntoki, tuvuye muri Jenoside yatumariye abacu, ndetse n’urugamba rwo kuyihagarika no kubohora igihugu. Hari abatarashoboraga no kumva ko ubuzima buzashoboka.”
Yavuze kandi ko ku ikubitiro ishingiro ry’igitekerezo ryari ugushyiraho ubusitani bugizwe n’amabuye arenga Miliyoni nk’ishusho igaragaza imbaga y’abatutsi barenga miliyoni bishwe muri Jenoside yakorewe Abatutsi. Yavuze ko nk’abanyarwanda iki cyakabaye ikimenyetso cyo kubafasha mu gukomera no gukomeza imitima, bakomeza kwibuka. Yakomeje kandi agaragaza ko icyizere cyo kubaho kandi neza gihari ati “Uko imyaka yagiye isimburana, icyizere cyo kubaho kigenda kiyongera n’igihugu cyacu gitera imbere, nibwo twatekereje ko ubu busitani bukwiye kugira ikindi gice kitubera ikimenyetso n’igihango cy’ubuzima.”
Madamu Jeannette Kagame yitabiriye Igikorwa cy'Icyiciro cya Mbere cy'Ubusitani bw'Urwibutso
Madamu Jeannette Kagame kandi, yashimiye byimazeyo abagize uruhare mu ishyirwa mu bikorwa ry’ubu busitani, ashimira cyane IBUKA mu bikorwa idahemwa gukora ndetse n’itsinda ryari riyobowe n’umunyabugeni Mr. Bruce Clarke wakoze imiterere y’ubu busitani akanagira uruhare mu ishyirwamubikorwa ryabwo. Ahamya kandi ko ikiraje inshinga abanyarwanda muri rusange ari ugusakaza ukuri kuri Jenoside yakorewe Abatutsi no gusangiza abandi amateka hakazwa ingamba zo kurwanya Ingengabikerezo ya Jenocide.


text:
Kuva
5 Hanyuma Mose na Aroni bajya kwa Farawo+ baramubwira bati “uku ni ko Yehova Imana ya Isirayeli avuga ati ‘reka ubwoko bwanjye bugende bunkorere umunsi mukuru mu butayu.’”+ 2 Ariko Farawo aravuga ati “Yehova ni nde+ kugira ngo numvire ijwi rye ndeke Abisirayeli bagende?+ Sinzi Yehova rwose,+ kandi sinzareka Abisirayeli ngo bagende.”+ 3 Ariko baramubwira bati “Imana y’Abaheburayo yaratugendereye.+ Turashaka kujya mu butayu ahantu h’urugendo rw’iminsi itatu, tugatambirayo Yehova Imana yacu+ igitambo. Tutabikoze yaduteza icyorezo cyangwa akatwicisha inkota.”+ 4 Umwami wa Egiputa arababwira ati “wowe Mose na Aroni, ni iki gituma mutesha abantu akazi kabo?+ Nimugende mukomeze imirimo yanyu!”+ 5 Farawo yongeraho ati “dore abantu babaye benshi+ mu gihugu none murashaka kubabuza gukora imirimo yabo.”+
6 Kuri uwo munsi Farawo ahita ategeka abakoreshaga abo bantu uburetwa n’abatware bo muri bo,+ ati 7 “ntimukongere gushakira abo bantu ibyatsi byo kubumbisha amatafari+ nk’uko mwari musanzwe mubikora. Nimubareke bajye bajya kwishakira ibyatsi. 8 Byongeye kandi, umubare w’amatafari bari basanzwe babumba, ni wo muzakomeza kubategeka. Kandi ntimuzagire icyo mubagabanyiriza kuko ari abanebwe.+ Ni cyo gituma basakuza bati ‘turashaka kugenda, turashaka kujya gutambira Imana yacu igitambo!’+ 9 Mubahe akazi kenshi bakore, kugira ngo badakomeza kwita ku magambo y’ibinyoma.”+
10 Nuko abakoreshaga+ abo bantu n’abatware bo muri bo baragenda barababwira bati “Farawo yavuze ati ‘sinzongera kubaha ibyatsi. 11 Muzajye mujya kwishakira ibyatsi aho mushobora kubibona hose, kandi nta kintu na gito kizagabanywa ku mirimo yanyu.’”+ 12 Nuko abantu bakwira hirya no hino mu gihugu cya Egiputa hose bashaka ibyatsi. 13 Ababakoreshaga bakomeza kubatota+ bati “nimurangize imirimo yanyu, buri wese arangize umurimo ategetswe wa buri munsi, nk’uko byari bimeze igihe mwahabwaga ibyatsi.”+ 14 Hanyuma abakoresha ba Farawo badukira abatware+ bo mu Bisirayeli bari barashyizeho barabakubita,+ barababwira bati “ni iki cyatumye ejo n’uyu munsi mutuzuza umubare w’amatafari+ mwategetswe kubumba nk’uko mbere mwabigenzaga?”+
15 Nuko abo batware+ bo mu Bisirayeli bajya kwa Farawo baramutakambira bati “kuki ugenzereza utyo abagaragu bawe? 16 Dore abagaragu bawe ntiduhabwa ibyatsi, nyamara bakatubwira bati ‘mubumbe amatafari!’ None abagaragu bawe turakubitwa kandi byose biterwa n’abantu bawe.”+ 17 Ariko arabasubiza ati “muri abanebwe, muri abanebwe rwose!+ Ni cyo gituma muvuga muti ‘turashaka kugenda, turashaka gutambira Yehova igitambo.’+ 18 None nimugende mukore! Nta byatsi muzahabwa, kandi mugomba kujya mwuzuza umubare w’amatafari mwategetswe.”+
19 Nuko abatware bo mu Bisirayeli babona ko bagushije ishyano kuko bari bababwiye+ bati “nta kintu na gito mugomba kugabanya ku mubare w’amatafari umuntu wese ategetswe buri munsi.”+ 20 Hanyuma bavuye kwa Farawo bahura na Mose na Aroni+ bari babategereje. 21 Bahita bababwira bati “Yehova abarebe kandi abacire urubanza,+ kuko mwatumye Farawo n’abagaragu be batwanga urunuka,+ mugashyira inkota mu ntoki zabo ngo batwice.”+ 22 Nuko Mose atakambira Yehova+ ati “Yehova, kuki wateje aba bantu ibyago?+ Kuki wantumye?+ 23 Dore uhereye igihe nagiriye kwa Farawo nkavugana na we mu izina ryawe,+ yagiriye nabi ubu bwoko+ kandi nawe ntiwigeze urokora ubwoko bwawe.”+


text:
FONERWA yahawe igihembo cy’umwaka n’Umuryango w’Abibumbye
Yanditswe na SEZIBERA ANSELME
Kubera uruhare rukomeye igira mu bikorwa bigamije guhangana n’imihandagurikire y’ibihe, Ikigega k’Igihugu cyo Kurengera Ibidukikije (FONERWA) cyahawe igihembo cy’umwaka wa 2018, Umuryango w’Abibumbye ugenera ibikorwa by’indashyikirwa byahize ibindi mu guhangana n’ingaruka z’imihindagurikire y’ikirere. Umuyobozi w’ishami ry’Umuryango w’Abibumbye rishinzwe guhangana n’imihindagurikire y’ikirere Patricia Espinosa ashimangira ko FONERWA ari yo iza ku isonga muri Afurika.
Ikigega FONERWA gitsindiye iki gihembo kubera uruhare rwacyo mu gutera inkunga imishinga irengera ibidukikije. Ni mu gihe kandi buri mwaka, Ubunyamabanga bw’ishami rya Loni bushinzwe guhangana n’imihindagurikire y’ikirere bugenera ibihembo ibikorwa bigamije guhangana n’imihandagurikire y’ikirere no kugera ku ntego z’amajyambere arambye.
Umuyobozi w’Ishami ry’Umuryango w’Abibumbye rishinzwe guhangana n’imihindagurikire y’ikirere Patricia Espinosa, yagize ati: “Iki gikorwa ni nk’urumuri rwerekana ingamba zo guhangana n’imihindagurikire y’ibihe hirya no hino ku Isi. Iki ni ikimenyetso ko guhangana n’imihindagurikire y’ibihe ari ibintu bishoboka kandi bishobora gukorwa mu buryo bushya, busiga impinduka ku Isi.
Turashimira Ikigega FONERWA gikomeje gushora imari mu bikorwa, byaba ibya Leta cyangwa abikorera, bizana impinduka zifatika. Muri Afurika yose, FONERWA ni kimwe mu bigega bya Leta biza ku isonga mu gutera inkunga imishinga igamije kurengera ibidukikije no guhangana n’imihangurukire y’ikirere.”
Ikigega FONERWA cyahigitse abandi bari bariyandikishije mu guhatanira iki gihembo bagera kuri 560, harimo abakora ibikorwa by’ubucuruzi, ibigo bya Leta, amashyirahamwe n’imiryango itandukanye. Iki gihembo cyo mu kiciro cyo gutera inkunga imishinga igamije kurengera ibidukikije, gitegurwa ku bufatanye n’ihuriro ry’Ubukungu ku Isi, ishami ryo guhangana n’imihindagurikire y’ikirere (World Economic Forum Global Project on Climate Change).
Umuyobozi Mukuru wa FONERWA, Hubert Ruzibiza, yashimiye ishami rya Loni ryo guhangana n’imihindagurikire y’ikirere kuba ryarashimye imbaraga n’umurava u Rwanda rushyira mu gutera inkunga imishinga yo guhangana n’imihindagurikire y’ikirere, anashimangira ko FONERWA igamije gufasha u Rwanda kugera ku bukungu burengera ibidukikije.
Ruzibiza ati: “Dushimiye Ubunyamabanga bw’ishami rya Loni ryo guhangana n’imihindagurikire y’ikirere, kuba bwarashimye imbaraga twashyize mu kugira icyo dukora ku mihindagurikire y’ikirere. Imishinga Ikigega cyashoyemo imari yatumye twibonera impinduka ziganisha u Rwanda mu kerekezo rwafashe cyo kuba igihugu gifite ubukungu buteye imbere kandi butangiza ibidukikije.
Iki gihembo ni icyo gushimira ubuyobozi bw’igihugu, n’imbaraga nyinshi Abanyarwanda bashyiraho bafatanyije n’itsinda ry’Ikigega FONERWA. Kiratuma turushaho gukora iyo bwabaga twubaka u Rwanda ruhangana n’imihindagurikire y’ikirere.”
Umunyamabanga mukuru wa Loni António Guterres yagize ati: “Abayobozi bagira uruhare mu kugira icyo dukora ku mihindagurikire y’ikirere, harimo n’abahembwe uyu munsi, barimo gutera intambwe nziza iganisha ku gukemura ikibazo cyugarije isi ari nako bashyira mu bikorwa ibyemerejwe mu masezerano y’i Paris.
Aba bayobozi beza bakomoka mu mpande zose z’Isi kandi bari mu nzego zitandukanye. Harimo amashyirahamwe, za Guverinoma, ubucuruzi n’imiryango. Imishinga yahembwe harimo iyateje imbere ishoramari rizana impinduka nziza hamwe n’iyagizwemo uruhare n’abagore bishakamo ibisubizo byo kurinda abantu n’umubumbe wacu. Turi kubona impinduka zizewe binyuriye ku buyobozi bwabo n’udushya bahanze.”
Ibikorwa byahawe ibihembo biri mu byiciro bine byibandwaho: Ubuzima bw’abatuye ku Isi, Kugira icyo ukora ku mihindagurikire y’ikirere hakiri kare, Abagore bishakamo ibisubizo, no gushora imari mu mishinga igamije kurengera ibidukikije.
Iki gihembo FONERWA yahawe kizatuma igarukwaho mu bikorwa byihariye bizagaragara mu nama ya 24 y’ishami ry’ubunyamabanga bwa Loni ryo guhangana n’imihindagurikire y’ikirere (COP24), izaba mu kuboza mu mujyi wa Katowice, muri Polonye.
Iki gihembo FONERWA yahawe gitangwa mu rwego rwo gushima umuhati n’udushya duhangwa mu rwego rwo guhangana n’ingaruka ziterwa n’imihindagurikire y’ibihe, harimo n’ibijyanye no guteza imbere ubukungu buteza imbere ikoreshwa rya karuboni nkeya no kubaka ubudahangarwa bw’imiryango ku ngaruka ziterwa n’imihindagurikire y’ikirere. Ikigega FONERWA gihembewe urugero rwiza cyatanze mu guhanga udushya, kwiyubaka no gukora ibikorwa bifatika byo guhangana n’imihindagurikire y’ibihe.
Ikigega k’Igihugu cyo Kurengera Ibidukikije (FONERWA) gishora imari mu mishinga igamije kuzana ubukungu burambye no kurandura ubukene binyuze mu gutera inkunga mu buryo bwitondewe ibikorwa bifasha u Rwanda kugera ku ntego yo kuba igihugu gifite ubukungu butajegajega, burengera ibidukikije kandi buhangana n’imihindagurikire y’ikirere.
Inyandiko zisaba inkunga zisuzumanwa ubwitonzi kugira ngo inkunga ihabwe imishinga yizewe ko izazana umusaruro ugaragara uzafasha u Rwanda guhangana n’imihindagurukire y’ikirere.
FONERWA imaze gushora imari ya miliyoni hafi 40 z’amadolari mu mishinga 35, imaze guhanga utuzi two kurengera ibidukikije turenga 137.500, igeza ingufu z’amashanyarazi atanduza ikirere mu ngo zirenga 57.500 zidakora ku muyoboro rusange w’amashanyarazi, inarinda isuri ubutaka bufite ubuso bungana na hegitari 19.500.
Imishinga yashowemo imari yafashije abantu 104.000 guhangana n’imihindagurikire y’ikirere, haterwa ishyamba ku buso bungana na hegitari 39.500. Iyo mishinga yakumiriye toni 18.500 z’umwuka wa karuboni washoboraga kunyanyagira mu kirere.
Amafaranga yose hamwe Ikigega FONERWA kimaze gukusanya ayingayinga miliyoni 130 z’amadolari. Yose ashorwa mu bikorwa bigamije gufasha u Rwanda guhangana n’imihindagurikire y’ikirere.


text:
Larry Rudolph wari ‘manager’ wa Britney Spears batandukanye nyuma y’imyaka 25
Larry Rudolph yeguye ku mirimo ye nyuma y’imyaka 25 ya serivisi nziza kandi z’ubudahemuka yahaye umuhanzi Britney Spears nka ‘manager’, cyangwa se ushinzwe gucunga ibijyanye n’ubuhanzi by’uwo muririmbyi.
Icyo cyemezo Rudolph yafashe yakimenyesheje Jamie Spears, umuvandimwe wa Britney Spears ndetse n’umunyamategeko, Jodi Montgomery, abo bombi bakaba bashinzwe kureberera icyo cyamamare muri Muzika, Britney Spears.
Mu ibaruwa isezera yanditswe na Larry Rudolph, igasohorwa mu kinyamakuru kitwa ‘Deadline’, yavuze ko hashize imyaka ibiri n’igice, we n’umuhanzi Britney baganiriye ngo akamubwira ko yifuza kuba ahagaritse umuziki mu gihe kitazwi.
Yagize ati “Uyu munsi numvise ko umuhanzi Britney ashaka kujya mu kiruhuko cy’izabukuru ku mugaragaro. Sinigeze ngira uruhare mu bijyanye no kumureberera haba mu bikorwa bye bimwerekeyeho, ni ukuvuga ko nta byinshi nzi kuri ibyo byatangajwe, nahawe akazi na Britney kugira ngo mufashe mu buhanzi bwe. Kandi nka ‘manager’, ntekereza ko kuba neguye ku mirimo yanjye biri mu nyungu za Britney kuko serivisi zanjye zitari zigikenewe. Mwakire iyi baruwa y’ubwegure bwanjye”.
Rudolph yongeyeho ati “Nzahora nishimira umurimo nakoze mu myaka yacu 25 twari tumaze dukorana. Britney ndamwifuriza ibyiza byose bibaho ku isi. Ndahari igihe cyose azongera kunkenera nzamwitaba”.


text:
Dutangiye uruhererekane rw’ibiganiro byitwa « GUHAMYA IMANA AHO RUKOMEYE ». Nk’uko Ijambo ry’Imana ribitubwira mu gitabo cy’imigani 17,17 : » Umuvandimwe avukira gutabara aho rukomeye ».
Pacifique INGABIRE aratanga ubuhamya ku byo yabayemo, uko kumenya Imana byamukijije ipfunwe n’ibikomere binyuranye, ubu akaba yarihaye inshingano yo kudaceceka ibyiza Uwiteka yamukoreye. Afite impanuro nyinshi ashaka kugeza ku Banyarwanda bagishakisha Imana, abafite ubwoba n’ipfunwe, abigaruriwe n’urwango, ivangura n’ubuyobe bw’amoko yese.
Niba nawe waragiriwe ubuntu n’Imana, tera intambwe wisubiora inyuma: tinyuka utange UBUHAMYA….Karibu ku ISINIJURU TV….ni buri wagatandantu .
Tega amatwi ubuhamya bwa Pacifique INGABIRE :


text:
YASUWE 64
Bamwe mu baturage bo mu karere ka Ngororero, baherutse kuganira na Rwandanews24 badutangarije ko babona Ubuyobozi bw’Akarere burimo gusoza mandat, ntacyo bwakosoye mu makosa basanze yarakozwe n’ubuyobozi basimbuye cyane cyane mu ishami ry’ubukungu aho mu bikorwa remezo bibyarira inyungu rubanda ibyinshi byadindiye. Aba baturage bashingira ku mishanga migari yari kubabyarira inyungu yadindijwe n’inyigo zipfuye zagizwemo uruhare n’ubuyobozi.
Akarere ka Ngororero kabarizwamo imitungo myinshi yatikiriyeho ingengo y’imari ya Leta, ariko ntibashe kubyazwa umusaruro, ibyakunze kugarukwaho harimo Uruganda rwagombagga gutunganya imyumbati rumaze imyaka 8 rwubatswe rudakora, ndetse rukaba rwaratangiye kwangirika rutarakora icyo rwagenewe.
Uru ruganda rwatwaye asaga Miliyoni 768, mu bindi bikorwa byadindiye hiyongeraho Inzu y’Umwami iri I Kageyo k’Umukore wa Rwabugiri, Amavuriro menshi na Posite de sante byubatswe bidakora, hari inyubako yahoze ari ibiro bya Su-Perefegitura ya Kabaya irimo kwangirika kubera ntakintu kiyikorerwamo, nkuko na Raporo y’umugenzuzi w’imari ya Leta yabigarutseho.
Nubwo ibi ari ibiggarukwaho n’abaturage ndetse na raporo y’umugenzuzi mukuru w’imari ya Leta ikabigarukaho, ikibazo cy’imitungo ipfa ubusa si icya vuba muri aka karere.
Uruganda rwagombaga gutunganya imyumbati mu karere ka Ngororero rwuzuye mu murenge wa Muhororo muri 2013, rutwaye amafaranga y’u Rwanda 768,070,428; yatanzwe mu mirimo yo kurwubaka no kurushyiramo imashini.
Bamwe muri aba baturage batifuje ko amazina yabo atangaza bagaragaje ko hari byinshi bifuje ko byakorwa uru ruganda rukabasha kubyazwa umusaruro, ariko ubuyobozi bukabatera utwatsi.
Umwe yagize ati “Twifuje ko hashyirwamo uruganda rutunganya inzoga zo mu bitoki, ubuyobozi buterera agati mu ryinyo, kandi ari imisoro yacu iri kuhangirikira, ubanza bategereje ko Perezida agaruka tukakimwibariza kugira ngo gihabwe umurongo.”
Undi yagize ati “Twebwe ikibazo cy’uru ruganda tugishinja ubuyobozi, kuko basimburana ariko ntitubone numwe ugira icyo abikoraho, kandi ikimenyimenyi nuko twubakiwe Uruganda rutunganya Imyumbati kandi ntayo tweza muri aka karere, bivuze ko byose biba byarapfiriye mu igenamigambi.”
Dore ko usibye n’izo mashini ariko, inyigo zakozwe zagaragazaga ko uruganda ruzajya rutunganya Toni ebyiri n’igice (2.5 T) ku munsi, kandi izo Toni zitabasha kuboneka muri ako karere, bivuze ko bazakenera kujya bajya kugura imyumbati mu turere bihana imbibi.
Nzabakurikiza Alphonse, Umunyamabanga nshingwabikorwa w’umurenge wa Muhororo ari nawo wubatsemo uru ruganda yatangarije rwandanews24 ko ntakintu cyo kwitega kuri uru ruganda cya vuba, ubwo yari abajijwe nimba hari impinduka yo kwitega muri uyu mwaka kuri uru ruganda.
Nzabakurikiza Alphonse yagize ati “Uruganda nyuma yuko rwuzuye rwateje ikibazo gikomeye, ndetse birangira bigejejwe mu nkiko, kuko Rwiyemezamirimo warwubatse ashinjwa n’akarere ko hari ibyo atubahirije mu masezerano yari akubiye mu isoko yahawe, none urubanza ntirurasomwa ngo abantu babone kwicara bagire icyo bategura cyakorerwa muri uru ruganda.”
Mu mpera za 2018, akarere kagiriwe inama yo gushaka ikindi kakorera muri urwo ruganda.
Uko umwaka uhise undi ugataha, uko abayobozi b’akarere basimburana niko uru ruganda ruhora ku isonga mu byo babazwa.
Muri Gashyantare 2019, Meya uriho ubu Ndayambaje Godefroid, yavuze ko arambiwe kubazwa iby’uru ruganda kandi ataruzi agira ati “Buri mwaka njya kwitaba inteko bambaza uruganda rw’imyumbati, mba nibaza ngo ndagenda mvuga ngwiki?, ko byabaye akarande? Ruriya ruganda ntiruzanakora kuko imashini zirimo ni ubwoko bubi, ndetse ubu turi mu manza.”
Muri icyo gihe uwahoze ari Umunyamabanga Nshingwabikorwa w’Intara y’Iburengerazuba, Habiyaremye Celestin yahise amusaba kutinuba ati “Ntugomba kwinuba, ruriya ruganda uzarubazwa kugeza igihe rutangiye kugiririra akamaro abaturage, ushake uko mwarugurisha, cyangwa habe hakwengerwa urwagwa, igihe cyose utarabikora uzabisobanura.”
Kugeza magingo aya uru ruganda ntacyo rukora, ahanini kubera ko imashini barushyizemo zitujuje ibikenewe, kandi no kuzisimbuza bikaba bitarakorwa .
Imyaka 8 irihiritse, ako kayabo karyamishijwe mu nyubako n’imashini zitabasha kukagaruza.
Mu bindi bikorwaremezo byatikiriyeho ingengo y’Imari y aLeta ntibibyazwe umusaruro harimo, Ahantu nyaburanga hagombaga gutunganywa “Umukore wa Rwabugiri” mu murenge wa Kageyo.
Tariki 20 Ukuboza 2013, Akarere ka Ngororero kasinyanye amasezerano na Strong Company Ltd, yo gutunganya ahantu nyaburanga hakurura abakerarugendo ku mukore wa Rwabugiri.
Nubwo Strong company Ltd yishyuwe amafaranga yose angana na miliyoni 94, ntacyo yigeze ikora.
Ubwo abagenzuzi bahageraga tariki ya 3 Gashyantare 2019, basanze Strong company Ltd itahaheruka, ahubwo inzu y’Umwami yarasenyutse burundu.
Muri gahunda y’Ubudehe, buri murenge w’aka karere wahawe amafaranga yo kubaka za “Postes de Sante”, ariko abagenzuzi basanze hari izubatswe ahatari ngombwa.
Ikindi muri Postes de Sante 14, kugeza muri Gashyantare 2020 akarere kari kamaze gusinyana amasezerano n’abikorera bagombaga kuzikoreramo, eshatu gusa nizo zari zarabonye abazikoreramo, izindi 11 zitarabona abaganga bo kuzikoreramo.
Imitungo ipfa ubusa n’itabyazwa umusaruro igaragara henshi mu bigo bya Leta ndetse no mu turere tunyuranye. Mu mwaka wa 2019, habarurwaga igera kuri 107; harimo 60 y’uwo mwaka wonyine.
Iyo mitungo ifite agaciro ka Frw 17,210,605,457, muri yo, ibarizwa mu turere ni 22, nk’uko raporo y’umugenzuzi mukuru w’imari ya Leta ibigaragaza.


text:
Itangazo Mpuzamahanga ryerekeye Uburenganzira bwa Muntu
Itangazo Mpuzamahanga ryerekeye Uburenganzira bwa Muntu cyangwa Itangazo Mpuzamahanga ryerekeye Uburenganzira bw’Ikiremwamuntu , Itangazo Mpuzamahanga ry’Uburenganzira bw’Ikiremwamuntu , Itangazo Mpuzamahanga ry’Uburenganzira bwa Muntu , Itangazo Mpuzamahanga ku Burenganzira bwa Muntu , Itangazo Ryamamaza Hose Agaciro k’Umuntu[1] (UDHR mu magambo ahinnye y’icyongereza; izina mu cyongereza : Universal Declaration of Human Rights )
Taliki ya cumi y’ukwa desembri mu mwaka wa 1948, niwo munsi Ikoraniro rusange rya Umuryango w’Abibumye (ONU) ryemeje likanamenyesha Itangazo ryo kwamamaza hose ibyerekeye agaciro ka Muntu. Ikoraniro rusange ryasabye ibihugu byose bili muli l'ONU gukora uko bishoboye kugira ngo iryo Tangazo lizatangirwe ku mugaragaro, ryamamare hose kandi lisobanurwe, cyane cyane mu mashuli, ali amato ali ayisumbuye, mu bihugu byose, ibyigenga n'ibigitegekwa.
Intangiliro[edit | edit source]
Ikoraniro rusange lilibutsa ko:
- Ugushyira ukizana, ituze n’ubutungane mu bihugu bishingiye ku karusho ka buli muntu, kadasibangana, gahamya icyubahiro akwiye n’agaciro twese duhulijeho,
- Gusuzugura no kwirengagiza ako gaciro n’icyubahiro bya buli muntu nibyo byateye bamwe imigenzereze isa n’iy’inyamaswa, umutima w'umuntu utakwihanganira. Nicyogituma twemeza ko icyo umuntu wese yimilije imbere y’ibindi al’ugushyira akizana, nta nkomyi mu mvugo no mu bitekerezo, akibera aho nta nduru nta butindi,
- Ali ngombwa ko hashingwa amategeko arengera ako gaciro ka buli muntu, akamulinda ubuja n'agahato,
- Ikindi ngombwa nu gukomeza umubano w’ibihugu,
- Ibihugu byunz’ubumwe byiyemeje muli Charte ya l'ONU kuzahora byubaha agaciro k’umuntu wese, yaba umugore yaba umugabo, bose niko bakwiye kwubahwa kimwe. Ibyo bihugu byiyemeje kandi kuzaharanira amajyambere mu mibanire m’imibereho y’abantu ku mudendezo,
- Ibihugu byose byunz'ubumwe byarahiliye gufasha umuryango wa l'ONU kwubahisha hose agaciro n'uburenganzira bishingiye kuli kamere ya buli muntu,
- Kugira ngo ibyo twarahiliye tubishyikire, tugomba no guhuza igitekerezo ku byerekeye ako gaciro n’uburenganzira bya buli muntu,
- Ikoraniro rusange ryamamaje ili Tangazo ryerekeye agaciro ka buli muntu, ligomba kuyobora abaturage b’ibihugu byose uburyo bwo kwitoza umuco wo kwubaha agaciro n’uburenganzira bw’umuntu. Uwo muco niwo amategeko agenga buli gihugu n’atunganya umubano w’igihugu agomba gushishikalira kwinjuza muli byose, ali nu nyigisho z’urubyiruko mu mashuli, ali no mu milirere yose y’abaturage, kugira ngo bose hamwe, ali abatuye mu bihugu muli l'ONU, ndetse n'abatarashyikira ubwigenge, uwo muco abe aliwo bimiliza imbere.
Ingingo[edit | edit source]
Ingingo ya 1 : Abantu bose bavuka aliko bakwiye agaciro no kwubahwa kimwe. Bose bavukana ubwenge n’umutima, bagomba kugilirana kivandimwe.
Ingingo ya 2 : Umuntu wese akwiye kwemererwa kwafite agaciro n’uburenganzira bwose bwahamijwe muli ili Tangazo. Nta muntu uzongera gucishwa ku wundi ku mpamvu gusa z’ubwoko, ibara ry’umubili, idini yemera cyanga se ibitekerezo afite muli politique no mu zindi ngingo, ntawe uzazira igihugu akomokamo, ubworo amavuka cyanga se indi mimerere yindi.
Kandi nta muntu uruta undi, ngo kuko baba bakomoka mu bihugu batareshya. Ali abaturage b’ibihugu byigenga cyanga se bigitwarwa, bikiyoborwa n’ibindi, bose ni abantu kimwe.
Ingingo ya 3 : Umuntu wese agomba kubaho, gushyira akizana no kutarengana.
Ingingo ya 4 : Nta muntu ukwiye guhinduka imbohe cyanga umuja. Kugira abantu abaja cyanga se kubacururuza biraciwe rwose.
Ingingo ya 5 : Nta muntu ugomba kugilirwa urugomo, kuzira agashinyaguro, kwicwa urupfu rubi.
n’izindi[2]


text:
Rulindo: Abarimu barasaba kwishyurwa ibirarane by’imishahara batahembwe
Bamwe mu barimu bigisha mu bigo by’amashuri byo mu Karere ka Rulindo, baratangaza ko kuba bagiye kumara umwaka batishyuwe amafaranga y’ibirarane by’imishahara yo muri Mutarama na Gashyantare 2021, bikomeje kubashyira mu gihirahiro, bibaza niba bazayabona cyangwa bazayahomba burundu.
Abarimu babwiye Kigali Today ibi, ariko batifuje ko amazina yabo atangazwa, bavuga ko iki kibazo bakigejeje ku nzego zitandukanye zibafite mu nshingano kugeza ku rwego rw’Akarere, basaba kwishyurwa ibyo birarane, ariko ngo kugeza ubu, bikaba ntacyo bitanga.
Umwe mu batangiye akazi muri Mutarama 2021, usangiye ikibazo na bagenzi be, cyo kuba atarahembwe ukwezi kwa Mutarama ndetse n’ukwakurikiyeho kwa Gashyantare, agira ati: “Ni ikibazo kidukomereye kubona bigeze iki gihe tutarishyurwa iyo mishahara. Guhera mu kwa gatatu twishyuza ayo mezi yombi, twategereje amafaranga, tubonye bidushobeye tuniyambaza Akarere, duhamagara ku matelefoni bigera n’ubwo twandika amabaruwa, tubagaragariza ikibazo cyacu; none biracyari ahongaho, nta gisubizo gifatika twigeze duhabwa kugeza ubu”.
Iki kibazo ku ikubitiro abarimu biganjemo abo mu mashuri abanza n’ayisumbuye yo mu Karere ka Rulindo bari bagisangiye ari benshi, ariko ubwo byageraga muri Mata uyu mwaka, ngo hari abishyuwe abandi basigara n’ubundi batishyuwe, ari na bo bakomeje gutakamba basaba ko ikibazo cyabo gikemuka.
Ngo kuba bageze iki gihe kiri gusatira impera y’umwaka bakiberewemo umwenda w’ayo mafaraga y’imishahara, ntibanagaragarizwe ikibazo cyabayeho, aba barimu babifata nko kubarangarana.
Hari uwagize ati: “Nkanjye ayo mafaranga nateganyaga kuyazigama mu bimina duhuriyemo na bagenzi banjye, mvuga nti nagwira nzayashore mu buhinzi n’ubworozi, niteze imbere nk’abandi; None ubu dore igihe kirenga amezi umunani kirashize twiruka mu buyobozi ngo buduhe ayo mafaranga, bwaraducecekanye buratwihorera; twe abatarigeze bishyurwa icyizere ndabona kigenda kiraza amasinde. Kandi rwose ntibyumvikana ukuntu iki gihe cyose gishira, ikibazo kizwi n’inzego zose ariko kikaba kidakemuka. Ubu se umuntu ntiyabyita uburangare?”.
Ati: “Namwe muzi ukuntu muri twa dufaranga duke mwarimu ahembwa, ari two avanamo ubukode bw’inzu, ayo ahahisha no kurihira abana minerivale. Twibaza impamvu ababishinzwe birengagije ibi, bakaba bakomeje kuryama ku dufaranga twacu twari ku mpamvu zidasobanutse. Ubu koko bazi ko tubayeho dute?”
Turacyagerageza kuvugisha ubuyobozi bw’Akarere ka Rulindo, mu gihe bwagira icyo butangaza kuri iyi nkuru, turabibagezaho,…
Ibitekerezo ( 6 )
Njye nibaza ukuntu REB itangaza ngo Rulindo ni iya mbere muri education services,birababaje.Ibyavuzwe byose haruguru Niko bimeze hakiyongeraho no kutazamura mu ntera Ku gihe abarimu.Njye maze imyaka ibiri batanzamura nabyirukanseho byaranze na nubu nta gisubizo,ikigaragara hazagenzurwe niba nta ruswa yaba yihishe inyuma mu mitangire ya services.Dukeneye ubuvugizi bwanyu nk’abanyamakuru kugira ngo ibibazo byacu bikemuke
Njye nibaza ukuntu REB itangaza ngo Rulindo ni iya mbere muri education services,birababaje.Ibyavuzwe byose haruguru Niko bimeze hakiyongeraho no kutazamura mu ntera Ku gihe abarimu.Njye maze imyaka ibiri batanzamura nabyirukanseho byaranze na nubu nta gisubizo,ikigaragara hazagenzurwe niba nta ruswa yaba yihishe inyuma mu mitangire ya services.Dukeneye ubuvugizi bwanyu nk’abanyamakuru kugira ngo ibibazo byacu bikemuke
Abantu Bose batangiye mu kwambere icyo kirarane kirimo byo p,abubwo banze kutubwira ko kizaboneka cg se niba byarahuriyemo, rwose mutubarize ntampamvu yo gukora ngo ntuhembwe kd warakoze.
Rulindo ntawamenya ikibazo ifite aka karere Niko gahemba nyuma buri gihe,Niko kadatanga amabarwa ya burundu kubarezi ibirarane byo sinakubwira yewe abakuru bakwiye kubikurikirana ese twibaza ubwo budashikirwa aho buva bikatuyobera,guhembera umuntu level atagira ibyo nabyo nikibazo bafite.
Mwaramutse neza
Ndabasuhuje cyane kubera ubuvugizi mudukorera nigisha Rulindo ahubwo nanjye ndimo ndishyuza ikirarane cyo Mu kwezi kwa cumi na biri 2020
Mutubarize kuko natwe amaso yaheze mu kirere.
Murakoze
Ahubwo sumushahara gusa kuko ntibatangirwa ubwishingizi CAISSE SOCIAL


text:
Ishimwe Clement umuyobozi w’inzu itunganyamazika ya Kina Music, wigaruriye umutima w’umuhanzi Ingabire Jeanne d’Arc [Knowless], yakomoje ku rukundo rwe rwakomeje kugirwa ubwiru kugeza ubukwe butashye.
Knowless na Clement ni abakunzi b’igihe kirere, bari bamaranye imyaka itanu bakunda mu buryo batifuzaga guhuza ijisho n’itangazamakuru, kugeza aho Clement yambitse impeta Knowless . Clement na Knwoless babanye mu rukundo ruzira kuzimura nubwo hari igihe byarebwaga na buri wese ariko impande zombi zikabyamaganira kure bavuga ko bahujwe n’akazi bakora.
Kuri uyu wa Gatandatu tariki ya 3 Nzeri uyu mwaka, Clement yabwiye Radio Rwanda byinyuze mu kiganiro Samedi detente, ko atari kuvuga ku rukundo rwe na Knowless mu gihe ntagihamya yari afite y’uko Knowless yamwemereye kubana nawe akaramata.
Clement avuga ko ubuzima bw’urukundo bugoye, ikindi kwizera umuntu nabyo avuga ko bitoroshye kuko ushobora kugira Girlfriend [Inshuti y’umukobwa] mu gihe gito mu gatandukana, ariko uwo wamaze kwambika impeta ya [bague de fiancaille], uba ufite ishingiro ryo kubibwira buri wese kuko uba wizeye neza ko ntaho yajya.
Clement wakuze ashaka kuzavamo umucuranzi mwiza w’indirimbo, yagize ati ” Wenda ni uko isi igenda ihinduka, ntabwo ushobora guhagarara aka kanya ngo uvuge ngo uyu muntu murakundana… Ni iki kiba kibyemeza. Ukumva umuntu ngo afite Girl freind ukamwita umugore wawe, ntaburenganzira uba ufite bwo kumwita umugore wawe…At least [Nibura] igihe urukundo rwanjye na Knowless rwagiriye hanze hari ikimenyetso gifata umuntu yari afite cyo kwerekana.”
Clement yavuze ko, kuba igihe cyarageze bikamenyekana [Official], ari uko hari ikimenyetso cyagaragariraga buri wese, umunyamakuru yahise amubaza icyo kimenyetsso, Ati ” ahhhh ni impeta ya bague de fiancaille, byabaye nkaho nari mubukinze [Booking], mbese mushyize mu mishinga yanjye.”
Abajijwe impanvu yakunze guhakana ko bakundana mu gihe cyose bamaranye, Clement yavuze ko ntasoni byari kumutera kubyemeza gusa nta gihamya yari afite. Ati “Si ukuvuga ko ntari Proud ye [Ntari mwishimiye], ariko nta cyabyemezaga ko nari mufite…Nari meze nka bandi bose ushobora kugira Girlfreind agahinduka, ariko iyo ufite uwo wambitse impeta ya fiancaille, ntagushidikanaya uba ufite. Iyo bipfuye biba isyano ryaguye kuko biravugwa cyane, ngo umuntu yari afite fiance birapfa, ariko Girlfreind, ni ibintu by’abana….Ikindi kuri twe twabonaga nta kintu gihari cyo gutangaza.”
Mu minsi micye amaze abanye na Knowless, Clement avuga ko ari ibintu bishimishe abona uko umunsi itambuka, ikindi ni uko ku bantu bantu benshi bamufata nka Knowless ariko kuri njye mufata nk’umugore wanjye, ariko nanone kunva ko hari umuntu usize mu rugo bitera ishema.
Knowless na Clement basezeranye imbere y’amategeko bemeranya kuzabana akaramata nk’umugabo n’umugore ku wa 31 Nyakanga 2016 mu muhango wabereye mu Murenge wa Remera.
Amacenga, kujijisha no kuterurira inshuti zabo za hafi, kuba kure y’itangazamakuru ngo batavugwa kuba mu rukundo nibyo byaranze ubuzima bwaba bombi kuva mu mwaka wa 2011.


text:
>> Igihe Gisanzwe
Amasomo yo ku cyumweru, icyumweru cya 10 Gisanzwe, B
Isomo rya mbere : lntg 3, 9-15
Igitabo cy’Intangiriro
Muntu yamaze gusuzugura Imana, 9maze Uhoraho Imana aramuhamagara, aramubaza ati «Uri hehe?» 10Undi arasubiza ati «Numvise ijwi ryawe mu busitani, ngira ubwoba kuko nambaye ubusa ndihisha.» 11Uhoraho Imana ati «Ni nde waguhishuriye ko wambaye ubusa? Aho ntiwariye ku giti nari nakubujije kuryaho?» 12Muntu arasubiza ati «Umugore wanshyize iruhande ni we wampaye kuri cya giti ndarya.» 13Uhoraho Imana abwira umugore ati «Wakoze ibiki?» Umugore arasubiza ati «lnzoka yampenze ubwenge ndarya.» 14Uhoraho Imana abwira inzoka ati «Kuko wakoze ibyo, ubaye ruvumwa mu nyamaswa zose z’agasozi, uzakurura inda hasi maze urye umukungugu iminsi yose y’ukubaho kwawe. 15Nshyize inzigo hagati yawe n’umugore, hagati y’urubyaro rwawe n’urubyaro rwe; ruzakujanjagura umutwe. Nawe urukomeretse ku gatsinsino.»
Kuzirikana : Zab 130 (129),12,3-4, 5-6ab, 7bc-8
ZABURI
- Inyik/Nyagasani ahorana imbabazi,
- akagira ubuntu butagira urugero.
- Uhoraho, ndagutakambira ngeze kure,
- Uhoraho, umva ijwi ryanjye.
- Utege amatwi ijwi ry’amaganya yanjye!
- Uhoraho, uramutse witaye ku byaha byacu,
- Nyagasani, ni nde warokoka?
- Ariko rero usanganywe imbabazi,
- kugira ngo baguhoranire icyubahiro.
- Nizeye Uhoraho n’umutima wanjye wose,
- nizeye Ijambo rye.
- Umutima wanjye urarikiye Uhoraho,
- kurusha uko umuraririzi ategereza umuseke.
- Kuko Uhoraho ahorana imbabazi,
- akagira ubuntu butagira urugero,
- ni we uzakiza Israheli ibicumuro byayo byose.
Isomo rya kabiri : 2 Kor 4, 13 – 18 ; 5, 1
Ibaruwa ya kabiri Mutagatifu Pawulo Intumwa yandikiye Abanyakorinti
Bavandimwe, 4,13Ubwo dushyigikiwe n’ukwemera kw’Ibyanditswe bivuga biti «Naremeye bintera kwamamaza», natwe turemera ikaba ari yo mpamvu twamamaza. 14Koko turabizi, Uwazuye Nyagasani Yezu natwe azatuzurana na We, kandi twese azatwakire iruhande rwe. 15Ibyo byose ni mwe bigirirwa kugira ngo musenderezwe ineza y’Imana, maze murusheho kuba benshi bashimira Imana bayihesha ikuzo. 16Ni cyo gituma tudacogora; kabone n’ubwo umubiri ugenda uyonga, umutima wo wivugurura buri munsl. 17Kandi n’amagorwa yacu muri iki gihe gihita nta cyo adutwaye, uyagereranije n’ikuzo adutegurira ry’akataraboneka kandi rizahoraho. 18Bityo tukaba tutarangamiye ibigaragara, ahubwo ibitagaragara, kuko ibigaragarira amaso bihitana n’igihe, naho ibitagaragara bigahoraho iteka. 5,1Tuzi neza ko uyu mubiri utubereye nk’icumbi kuri iyi si. Umunsi ryasenyutse tukazimukira mu ngoro ihoraho yo mu ijuru, itubatswe n’ukuboko k’umuntu, ahubwo yubatswe n’Imana.
Ibango-ndirimbo ribanziriza Ivanjili : Hish 12, 10 ; Yh 12, 32
Alleluya Alleluya.
- Ngiki igihe cy’ubucunguzi bw’Imana yacu n’ubutegetsi bwa Kristu Wayo kirageze;
- Umwana w’umuntu wererejwe ku musaraba, arareshya bose Abiyegereza. <
Ivanjili Ntagatifu : Mk 1,20-35
+ Mariko
Muri icyo gihe, Yezu n’abigishwa be 20bageze imuhira, abantu benshi bongera guterana bituma badashobora kugira icyo barya. 21Nuko bene wabo wa Yezu babyumvise baza kuhamuvana; kuko bavugaga ngo «Yasaze!» 22N’abigishamategeko bari bavuye i Yeruzalemu baravugaga ngo «Yahanzweho na Belizebuli!», kandi ngo «Umutware wa roho mbi ni we yirukanisha roho mbi!» 23Nuko abakoranyiriza iruhande rwe, ababwirira mu migani ati «Sekibi yabasha ate kwiyirukana? 24Ingoma yibyayemo amahari ntishobora gukomera. 25N’umuryango wabyaye amahari, na wo ntushobora gukomera. 26Niba rero Sekibi yirwanya akicamo ibice ntaba agikomeye, ake kaba kashobotse! 27Kandi nta muntu ushobora kwinjira mu nzu y’umunyarnaboko ngo asahure ibintu bye, atabanje kuboha uwo munyamaboko, hanyuma ngo abone uko asahura inzu ye. 28Ndababwira ukuri, abana b’abantu bazakizwa ibyaha byose bakoze, ndetse n’ibitutsi batutse Imana. 29 Nyamara uzaba yaratutse Roho Mutagatifu nta bwo azagirirwa imbabazi bibaho; ahubwo azashinjwa igicumuro cye iteka.» 30Yezu yababwiye ibyo, abitewe n’uko bavugaga ngo «Yahanzweho na roho mbi.»
31Nyina wa Yezu n’abavandimwe be baraza bahagarara hanze, bamutumaho ngo aze babonane. 32Abantu benshi bakaba bicaye bamukikije. Baramubwira bati «Dore nyoko n’abavandimwe bawe bari hanze baragushaka.» 33Arabasubiza ati «Mama ni nde, n’abavandimwe banjye ni bande?» 34Nuko azengurutsa amaso mu bari bicaye bamukikije, aravuga ati «Dore mama, dore n’abavandimwe banjye. 35Umuntu wese ukora icyo Imana ishaka ni we muvandimwe wanjye, ni we mushiki wanjye kandi ni we mama.»


text:
Ku wa 3 w’icya 30 Gisanzwe, A, 1 Ugushyingo 2017
Amasomo:
Isomo rya 1: Rom 8, 26-30
Zab 13 (12), 4-6
Ivanjili: Lk 13, 22-3
Ivanjili ya none ikwiye gutuma dukanguka tukava mu bitotsi. Mu gihe Yezu Kirisitu yigishaga muri Isiraheli, hari abantu batari bake batigeze bita ku ijambo rye. Bamwe muri bo ari na bo rubanda yagenderagaho batangaga ingingo zicurikiranye bemeza ko uwo muntu wadutse (Yezu w’i Nazareti) nta kidasanzwe yabagezaho. Bene nk’abo barinangiye kugeza Yezu asubiye mu ijuru, barinda bananguka nta gukingura imitima ngo Roho Mutagatifu ayitahemo. Abantu nk’abo se n’ubu babaho? Ese amaherezo azaba ayahe?
Yezu Kirisitu yaje kwinjiza abantu bose mu ijuru. Nta kabuza kuritaha biroroshye kuko nta mananiza nta n’agahato akoresha. Igisabwa nta kindi usibye kumwemera no kuzirikana inyigisho ze. Ariko na none bisa n’ibikomeye kubera kwemera ishumi ry’isi n’abayo n’ibyayo.
Yezu yaje muri Isiraheli hari hashize imyaka igera ku bihumbi bibiri umuryango wa Isiraheli waramenye ko watowe n’Imana Umuremyi wa byose. Ariko uko ibihe byagendaga bijya imbere, ni ko abana ba Isiraheli bari baribagiwe Amasezerano bagiriwe. Iyobokamana yari isigaye yarakayutze kuko bari baracuburiyemo ibizi by’imico karande. Gushyira imbere icyubahiro cy’Imana n’umuntu wese, ibyo byari byaribagiranye. Abakuru b’idini benshi bari bashyize imbere ibyubahimro byabo. Abaminuje mu Byanditswe na bo, bari barahindutse ab’amagambo gusa nta kwicengezamo Amategeko y’Imana, nta gushyira mu buzima ibyo basomaga mu bitabo bya Musa n’abahanuzi. Igihe cy’isohozwa ry’igice cya mbere cy’umugambi w’Imana ari cyo gihe cyo kwigira umuntu no kwigaragaza nk’umukiro w’iteka w’ibiremwa byose…Icyo gihe cyageze benshi muri Isiraheli baratannye ku buryo kuri bamwe kugaruka ngo binjirire mu Muryango uboneye, byari bitagishoboka. Cyakora, nta bapfira gushira, hari bamwe na bamwe bumviye Ukuri Yezu yamamazaga baramwemera baramukurikira. Ariko rero bari bake cyane.
N’uyu munsi, abemera Kirisitu ni bake. Ku bw’abantu twakwibaza tuti: “Ese amaherezo azaba ayahe, ko hari abarinda banogoka bataremerera Yezu kuza mu buzima bwabo?”. Yezu Kirisitu, nta byo kubombekereza, yasobanuye ko amaherezo azaba mabi ku banze kumwakira. Yagize ati: “Ndabibabwiye: benshi bazagerageza kwinjira, ariko boye kubishobora”. Gukurikira Yezu Kirisitu no kumukunda kuruta byose inzira zikigendwa, ni ko kuzinjira mu ijuru. Habaho kwibeshya ngo ijuru uzarijyamo nyamara warahabye. Abo ni abazavugaguzwa ngo baririye kandi banywera imbere ye. Hari n’abaziratana ko bigishije zigata inyana cyangwa hagakorwa ibitangaza byinshi…Abo bose, mu gihe bazaba batarakinguriye Yezu umutima wabo, ngo bamukunde bakunda abantu, ni bo bazashengurwa nibumva aya magambo: “Sinzi iyo muturutse; nimumve imbere mwa nkozi z’ibibi mwe”. Ubwo ngo bazaganya bahekenye amenyo baraciriwe hanze, babona Aburahamu, Izaki, Yakobo n’abahanuzi bose bari mu Ngoma y’Imana.
Ni kenshi abitegura guhabwa ubupadiri bagirwa inama yo kuzigisha badakanga abantu, mbese batabatera ubwoba. Nyamara inyigisho ya Yezu akenshi na kenshi hari bamwe bumva ko iteye ubwoba. N’ubwo biri uko, We agira impuhwe zitagira imipaka. Umuntu wese uzamwumva akisubiraho, azamwakira amererwe neza kabone n’aho yaba yarakoze ibyaha bimeze bite. Kwisubiraho no gusaba imbabazi biba bigishoboka igihe cyose umuntu akifitemo aka kuka k’ubuzima. Umuziro ni umuntu warinda abona imiryango ifungwa atarideburura ngo yicuze. Iyo umuntu apfuye, ubwo biba birangiye: Urugi rw’amaso ye rurafungwa, amatwi, umunwa n’ururimi, amaguru, amaboko…mbese izo ngingo zose yahawe ngo azikoreshe yinjra mu Muryango w’ijuru, igihe kiba kigeze zikifunga maze igice gikurikiyeho kikaba ibyishimo by’iteka igihe yazikoresheje neza, akabanza gutinda muri Purugatori igihe yaranzwe n’ubwangwe mu by’Imana cyangwa se akinjira mu mwijima w’iteka igihe yanagiye burundu umutima we. Kubeshya abantu no kubaryarya byaba kubabwira ko purugatori cyangwa umuriro w’iteka bitabaho. Aho kubahahira serumu y’intica ntikize, byaba byiza gukunda Yezu mbere ya byose, kurangwa n’urugwiro mu bantu, kwitegereza intumwa n’abahanuzi maze ijambo rityaye kandi ryuje impuhwe n’ubugiraneza rikareshya abaryumva bagakira imitego ya sekibi muri iyi si.
Nihasingizwe Imana Data Ushoborabyose n’Umwana wayo Yezu Kirisitu nasingizwe. Nihasingizwe Roho Mutagatifu Umuhoza. Umubyeyi Bikira Mariya akomeze aduhakirwe maze abatagatifu bose badusabire ubudatuza kubona inzira banyuzemo binyugushura umushukanyi ushukamirije abashengurwa n’umusaraba wakorewe Umwami wacu Yezu Kirisitu.
Padiri Cyprien Bizimana


text:
Ubusanzwe umuntu iyo abuze uwe, inshuti cyangwa umuvandimwe, arababara cyane, amarangamutima y'agahinda arazamuka, intimba igasaga umutima. Ubushakashatsi bwerekana ko hari inyamaswa zijya mu kiriyo zikababara iyo imwe muri zo ipfuye.
Inyamaswa zigira akababaro zikagira n'uburyo zihuza zikarira hafi iminsi 2, ibisa n'ikiriyo mu bantu.
Inzovu
Inzovu zikorana n'abanyamuryango b'iyapfuye mu buryo budasanzwe ariko butandukanye zikababara. Abashakashatsi benshi bavuga ko inyamaswa zifite ubwenge kandi zifite amarangamutima. Ikintu kidasanzwe ku nzovu ni uko n'izitari mu muryango w'iyapfuye zigaragaza akababaro.
Inkende
Inkende z'ingore zitwara nka ba nyina b'abantu, iyo umwana wayo apfuye. Inkende yita ku mwana wayo kuva mu bwana kugeza ku rupfu. Inkende iyo ipfuye izo mu muryango wayo zirababara cyane, zikarira, zikihuza ari itsinda zigakikiza iyapfuye ku buryo nta yindi nyamaswa yoroheje yazihungabanya. Inkende kandi zifata iminsi ziririra iyapfuye, ziyicaye iruhande ibyo wagereranya no kujya mu kiriyo nk'abantu.
Ifi yo mu bwoko bwa "Dolphine"
Usibye inyamaswa zo ku butaka, ibiremwa byo mu nyanja nabyo bigira amarangamutima ku rupfu, zikarira zigaragaza akababaro. Ubushakashatsi bugaragaza ko hari amafi yo mu mazi yo bwoko bwa 'Dolphine' agira agahinda gakabije mu gihe cy'urupfu bw'imwe muri zo yatabarutse.


text:
Inyigisho yo ku wa 1 w’icyumweru cya 29 gisanzwe, C, 2013
Ku ya 21 Ukwakira 2013 – Murayigezwaho na Padiri Alexandre UWIZEYE
Umukungu kiburabwenge (Lk 12, 13-21)
Bavandimwe Yezu akuzwe.
Twongeye gusangira Ijambo ry’Imana umubyeyi wacu Kiliziya yaduteguriye kuri uyu wa mbere ngo ritubere ifunguro. Ni byo koko umuntu ntatungwa n’umugati gusa ahubwo atungwa n’Ijambo ryose rivuye mu kanwa k’Imana. Muze kurisoma mwitonze harimo inyigisho nyinshi zitunga roho zacu. Nagira ngo muri aka kanya nibande kukutihambira k’ubukungu. Luka umwanditsi w’Ivanjili akunda kudushishikariza kwitwara neza mu bukungu bw’iyi si. Yezu nk’uko Luka amutubwira ni umunyampuhwe, ni umunyambabazi. Icyakora ntarera bajeyi abigishwa be ; abasaba guhitamo. Ati « Ntawe ushobora kuba umucakara wa ba shebuja babiri. Ni uguhitamo. Ntimushobora kuba abagaragu b’Imana n’abagaragu ba Bintu ».
Ivanjili y’uyu munsi iragaruka ku kutihambira ku bukungu bw’iyi si. Iradusaba kubukoresha neza aho kugira ngo abe ari bwo butuyobora. Amafaranga ngo ni umugaragu mwiza ariko ni shebuja mubi. Kuba umugaragu w’amafaranga ni ukubara nabi. Niko byagendekeye umukungu kiburabwenge ivanjili itubwira. Reka turebere hamwe uko byagenze.
-
Ese koko ufite ifaranga aba afite byose ?
Umwe muri rubanda yegera Yezu. Ati « Mwigisha mbona wigisha neza abantu bakanyurwa. Urangwa n’ubutabera. Wabwiye umuvanndimwe wanjye tukagabana umugabane wacu ntakomeze kuwikubira wenyine ! » Yezu aramusubiza ati « Wanyibeshyeho. Sinazanywe no kuba umucamanza wanyu no kubagabanya ibyanyu ». Akomeza abwira rubanda rwose ati « Muramenye, mwirinde kugira irari ry’ibintu, kuko n’aho umuntu yatunga ibintu byinshi bite, ntabwo ari byo byamubeshaho ». Aya magambo ni twe abwirwa uyu munsi. Ibyo Yezu avuga ni ukuri kandi birigaragaza mu mibereho ya buri munsi. Ku maradiyo na televiziyo bararirimba ngo « Ufite ifaranga aba afite byose ». Si byo rwose. Ushobora kugira amafaranga, ukagura ibiryo byiza ariko ukabura « appétit ». Ushobora kugira uburiri bwiza, bushashe neza, muri hoteli y’akataraboneka, ariko ukabura ibitotsi. Ushobora kugira amafaranga ariko ukabura urubyaro. Ushobora kugira amafaranga ariko ukarwara indwara nka kanseri itagira umuti. Ingero rero ni nyinshi. Umunezero wa muntu ukomoka ku Mana yonyine, ntuterwa n’ibintu atunze.
-
Umukungu kiburabwenge
Yezu nk’uko abimenyereye, akoresha umugani kugira ngo inyigisho yumvikane neza. Umuntu w’umukungu yejeje imyaka myinshi. Afite ikibazo cy’aho azahunika iyo myaka. Yiyemeza kugikemura asenya ibigega bye kuko byabaye bito. Nyamara wenda hari abandi byari kugirira akamaro. Yubaka ibindi bibiruta. Ahunikamo ingano n’ibindi bintu bye byose. Maze aribwira ati « Mfite ibintu byinshi mpunitse, bizamaza igihe kirekire ; ubu ngiye kuruhuka, ndye, nywe, ndabagire ». Yizeye rero kuruhuka nta kibazo kuko yateganyirije imyaka myinshi azabaho neza. Uyu mukungu umuntu yavuga ko atareba kure. Mu guteganya arireba we ubwe n’inyungu ze gusa. Ntatekereza urupfu. Ni nk’aho atazapfa. Ntatekereza Imana. Abantu bo yabibagiwe kera.
Imana iramwibutsa ko ari ikiremwa kandi ko afite ubwenge buke. « Wa kiburabwenge we, muri iri joro uri bunyagwe ubuzima bwawe. Ubwo se ibyo wahunitse bizaba ibya nde ? » Imana niyo mugenga w’ubuzima n’amateka ya buri muntu. Ubyibagirwa cyangwa se uwiha kubyiyibagiza igihe kiragera akabona ko muntu ari ubusabusa.
Niga mu mashuri yisumbuye i Kigali, twajyaga tujya ku muhanda kwakira abaperezida basuraga u Rwanda icyo gihe. Mu bo nibuka harimo Kadafi wa Libiya. Twabonaga ari igihangange ntacyamuhungabanya. Ariko nabonye urupfu yapfuye, mbona ko kwiringira ibintu by’isi ari ukubaka ku musenyi.
-
Gukoresha neza ubukungu
Aha tuhumve neza. Ivanjili nta cyo ipfa n’ubukungu cyanga se n’abakire. Ikibazo si ubwinshi cyangwa ubuke bw’ibintu dutunze. Ikibazo kiri ku kwihambira ku bintu no kubyubakaho ubuzima bwacu, tukabihindura nk’ikigirwamana. Ikibazo ni aho twerekeza umutima wacu. Aho ubukungu bwawe buri ni naho umutima wawe uri. Ushobora kugira ibintu bike, ariko ugahora wijujuta, urarikira iby’abandi, mbese nta mahoro n’ibyishimo ufite. Ushobora no gutunga ibintu byinshi ariko utabyihambiriyeho ngo bikubuze amahoro, bikubuze kabana neza n’Imana n’abantu.
Inyigisho twakuramo ni uguharanira ubukungu buva ku Mana. Ibyo dutunze si ibyacu n’ikimenyimenyi ntabyo twazanye ku isi kandi tukaba byose tuzabisiga. Ni indagizo. Imana yarabidutije ngo tubikoreshe neza muri ubu buzima nk’abagaragu b’indahemuka. Kandi niturangiza urugendo rwacu hano ku isi, Imana yo mucamanza utabera kandi utarenganya izatubaza uburyo twakoresheje ibyo yaduhaye.
-
Kutaba abanzi b’ umusaraba wa Kristu
Bavandimwe,
Hari amadini yibanda mu nyigisho zayo mu kwigizayo umusaraba. Niba urwaye bati « Ni uko udasenga by’ukuri, ni uko nta kwemera gushyitse ufite ». « Niba ukennye, ni uko udasenga neza . Niba ufite ibibazo binyuranye ni uko nta kwemera ufite. Yezu afite byose, ntacyo wamuburana ». Hari n’amakoraniro y’abasenga ashobora kugira imyumvire ijya gusa n’iyo. Mbese ni nka ba bandi Pawulo yitaga abanzi b’umusaraba wa Kristu (soma Fil 3, 18-19). Kuba umukristu ni ugukurikira Yezu Kristu wabambwe ku musaraba. Ubukristu butarimo umusaraba ntabwo ari ubukomoka kuri Yezu Kristu. Yezu yahetse umusaraba we awubambwaho bityo aturonkera umukiro w’iteka. Imisaraba yacu ntabwo ayikuraho (byaba bibaye ijuru kandi tukiri hano ku isi), arayidutwaza.
Roho Mutagatifu atumurikire kandi aduhe ubutwari bwo kurangwa buri gihe n’ukwemera no kwitwara gikristu mu bukungu bunyuranye bw’iyi si.
A. UWIZEYE


text:
Nyuma yo kumara igihe kitari gito abantu benshi bibaza impamvu abakobwa cyane cyane abo mu mijyi by’umwihariko abiga kaminuza aribo batunga telephone zihenze, umuryango.rw waje kubegera urabaganiza dusanga ibanga bakoresha nta rindi uretse gukunda abahungu benshi. Nubigenzura neza uzasanga abakobwa benshi batari beza ku isura, akenshi na kenshi gutunga telephone ihenze ari inzozi kuribo.
Abakobwa twaganiriye batashatse ko amazina yabo agaragazwa tubasanze ku cyahoze ari ishuri ry’ubuvuzi rya Kigali ubu ryabaye college of medicine and health sciences( CMHS), twatangiye tubabaza impamvu itera umukobwa gukunda abahungu benshi badusubiza ko umukobwa hari ibintu(bésoins) byinshi aba agomba gukemura.
Ingero batubwiye ni nko gukoresha imisatsi, ama unite yo guhamagara, gutega ku biga bataba mu kigo cyangwa hafi yacyo, gusohokanwa ahantu hatandukanye, imyenda, inkweto, amasakoshi n’ibindi byinshi. Aba bakobwa mu kiganiro cy’iminota 20 twagiranye batubwiye ko kugira ngo ibi byose umukobwa abibone buri bésoin ayiha umuhungu uzajya ayikemura. Uyu ni umwe muri bo twirinze gutangaza amazina ye mu rwego rwo ku murinda ubusugire bw’umutekano we.
‘’Abakobwa benshi bagira agakayi kanditsemo amazina atandukanye y’abahungu. Icyo ako gakayi kaba kamaze ni ukumenya umuhungu runaka nicyo umukobwa amukeneyeho. Urugero x=umusatsi bivuze ko ariwe uzajya amuha amafaranga yo gukora imisatsi, Y= ama unite yo guhamagara, W= itike, bivuze ko ariwe umuha amafaranga yo gutegesha’’.
Akimara kutubwira ibi twahise tugira amatsiko yo kubabaza niba umukobwa atajya agira umuhungu akunda (cheri cyangwa boyfriend). Baratumbwira bati ’’ kuri uwo nguwo haba handitseho stress bivuze ko ari uwo kumufasha kuruhuka’’.
Aba bakobwa bakomeje batubwira ko uretse no kuba bagira abahungu babakemurira buri kimwe cyose ngo hari igihe usanga afite n’umuha amafaranga. Kugeza aha birumvika ko atari igitangaza kuba umukobwa yatunga telephone ihenze kabone n’ubwo yaba atagira akazi.
Bahungu simbateranyije n’abakunzi banyu kandi namwe bakobwa simbasibiye amayira gusa ibyo mukora byose muge mubikora mu bwenge. Bibiliya iravuga ngo icyo utifuza ko mugenzi wawe agukorera nawe ntukagikorere abandi(Luka : 6,31).


text:
Rusizi: AEE yashyikirije Akarere urugo mbonezamikurire rwa gatandatu
Umuryango w’Ivugabutumwa mu Rwanda (AEE) washyikirije Akarere ka Rusizi urugo mbonezamikurire rw’abana bato rwuzuye mu Murenge wa Rwimbogo, Akagari ka Muhehwe rufite irerero rifite ubushobozi bwo kwakira abana 220, biga bisanzuye mu byumba.
Urwo rugo rubaye urwa gatandatu rwubatswe n’Umuryango w’Ivugabutumwa AEE muri ako karere ku bufatanye n’Umuryango mpuzamahanga wita ku bana, Help a Child (HaC) mu Rwanda.
Ubuyobozi bw’Akarere ka Rusizi butangaza ko urwo rugo mbonezamikurire ntangarugero ruje kunganira izindi zisanzwe, mu gihe gahunda y’ingo mbonezamikurire y’abana bato yo ikomeje hirya no hino mu ngo z’abaturage aho bahitamo urugo rumwe rwakira abo bana.
Umuyobozi w’Akarere Rusizi wungirije ushinzwe imibereho myiza y’abaturage, Nsigaye Emmanuel, avuga ko ako karere gafite imidugudu hafi 600, kandi bikaba biteganyijwe ko buri mudugudu ukwiye kugira urugo mbonezamikurire ntangarugero (ECD), inzira ikaba ikiri ndende kigira ngo uwo muhigo ugerweho kuko hamaze kuboneka gusa 16.
Agira ati “Ni yo mpamvu dushimira aba bafatanyabikorwa mu rugendo rwo kugera ku ntego yo kuba buri mudugudu ufite urugo mbonezamukurire ntangarugero rufite n’irerero ntangarugero, ingo mbonezamikurire ntangarugero 16 dufite mu karere kose, esheshatu zose twazubakiwe na AEE, urumva ko ari inkunga ikomeye cyane”.
Nsigaye avuga ko abaturage bakwiye gushyiraho akabo kugira ngo gahunda y’ingo mbomezamikurire hirya no hino mu miryango ikomeze gutanga umusaruro, mu gihe amarerero ntangarugero ataruzura henshi.
Ababyeyi bishimiye kubona urugo mbonezamikurire ariko basaba ko Leta yabahembera abarimu
Abaturage barerera muri urwo rugo mbonezamikurire ntangarugero rwa Rwimbogo bavuga ko bishimira kubona abana babo babona aho bigira hajyanye n’igihe kandi bakaba banagira uruhare mu kunganira inkunga bahawe ku bijyanye no kubonera abana ibya ngombwa.
Umurangamirwa Liliane uhagarariye komite y’ababyeyi mu rugo mbonezamikurire rwa Murama, avuga ko ababyeyi bifuza ko Leta yabafasha kubahembera abarimu, kuko bibagora kubona amafaranga yo gufasha kwishyura agahimbazamusyi kandi bafite n’izindi nshingano ku bana n’umuryango.
Agira ati “Ababyeyi turashimira AEE n’akarere kuba mwaradutekerejeho, ubu abana bacu biga neza ahantu heza, ariko nitwe twishyura agahimbazamusyi ka mwarimu, amafaranga yo kugura igikoma n’ibindi abana bakenera, akarere kadufashije kareba uko kaduhembera abarimu, natwe ibisigaye tukabyikorera”.
Umuyobozi ushinzwe imari n’ubutegetsi muri AEE mu Rwanda, Rene Muremangingo, avuga ko ibikorwa bya AEE ku nkunga y’umuryango wita ku bana (Help a Child), ibafasha gukemura ibibazo abaturage bafite birimo umwihariko wo kwita ku bana.
Avuga ko ibikorwa bateramo inkunga Akarere ka Rusizi no mu tundi turere 25 tw’u Rwanda bakoreramo babishyikiriza ubuyobozi kugira ngo byitabweho kandi n’abaturage bakwiye kubigiramo uruhare igihe hakenewe ubufasha bugatangwa.
Agira ati “Ibyo abaturage bavuga tuzareba uko twakomeza gufatanya ariko buri wese agamije ubufatanye mu kwigira, na ho ibyo ababyeyi bifuza tuzakomeza tuganire uko abana bacu babaho mu buzima bumeze neza”.
Uhagarariye umuryango HaC mu Gihugu cya Nederland Schuurman Angelique avuga ko uyu muryango wishimira uruhare rwawo mu kwita ku burere bw’abana muri rusange, by’umwihariko abana b’Abanyarwanda kandi ko ababyeyi bakwiye gukomeza gufatanyiriza hamwe guteza imbere uburere bw’abana mu muryango.
Agira ati “Nanjye ndi umubyeyi, nzi akamaro ko kwita ku mwana, kumugaburira, kumwigisha, ndibuka ko nkimara kuba umubyeyi, hari byinshi ntari nzi, ariko kurera ni ishuri nanjye nizemo uko umubyeyi yita ku isuku y’umwana n’uko amukurikirana buri munsi”.
Yongeraho ati “Uru rugo rero ruzafasha gukomeza guhugura ababyeyi uko bakomeza kwita ku burere bw’abana, isuku yabo no gukomeza guhugurana kuri byinshi umwana akenera”.
Umuyobozi wa Help a Child mu Rwanda, Nshimiyimana Jean Claude, avuga ko mu mbaraga za Leta zo guteza imbere uburere bw’abana no kurwanya igwingira ku bana, bahisemo gufatanya n’inzego zibishinzwe kugira ngo abana bafashwe uko bikwiye, akaba akomeza gushimira uburyo Akarere ka Rusizi gakorana n’abafatanyabikorwa mu kwita ku bana hirya no hino mu gihugu.
Avuga ko n’ubwo icyorezo cya Covid-19 cyakomeje gukaza umurego mu Karere ka Rusizi bitaciye intege gahunda yo kubaka urugo mbonezamikurire rw’abana muri ako karere, akavuga ko ku cyifuzo cy’ababyeyi ku gushyira ikoranabuhanga mu uru rugo hazakomeza kubaho kuganira n’inzego uko byagerwaho.
Urugo mbonezamikurire rwa Rwimbogo kandi ryitezweho gutegura abana no kubatoza umuco wo gukundana, ikinyabupfura, no gukura bakunda ishuri n’umuco n’ubusabane, ubuyobozi bukaba bukomeje gusaba ababyeyi gushyigikira ibikorwa nk’ibyo biba byabegerejwe bakagira uruhare mu kubibungabunga aho gutegereza ko byose bizatangwa n’abaterankunga.
Ibitekerezo ( 7 )
Kwita kumwana akiri muto bimutegura kuba umunyarwanda ufitiye isi akamaro kuko akurana indangagaciro mumitekerereze niterambere muri byinshi bigatuma yifuzwa kuruhando mpuzamahanga bityo rero dufatanye twese twubake urwanda twifuza twita kuri rwanda rwejo murakoze💖👏
Ahubwo dushyire imbaraga mu gukangurira ababyeyi kohereza abana babo muri izi ngo Mbonezamikurire kdi babigiramo uruhare
Early Development is key to building our better future! Congratulations to Help a Child, AEE and Rusizi District.
Early Development is key to building our better future! Congratulations to Help a Child, AEE and Rusizi District.
Gushyira imbaraga mu mbonezamikurire y’abana bato ni umusanzu ntasubira inyuma mw’iterambere ry’umuntu ku gito cye, iry’umuryango we n’iry’igihugu muri rusange. Babyeyi mufatanye kubungabunga irwo rugo mbonezamikurire.
Harakabaho AEE na Help a Child mu kwesa imihigo muri Rusizi 👏👏👏👏👏👏👏
Urugo mboneza mikurire ni rwiza cyane iyo umwana arwitabiriye kare akura:
1. Mu gihagararo
2. Mu bwenge
3. Iterambere mu mbamutima n’imibanire n’abandi
4. Mu mivugire
Bimutegura kandi kwitegura no kwiga amashuri neza.


text:
Ijambo ry’Imana ryo ku Cyumweru cya mbere cyahariwe amatorero y’ ibanze:
Insanganyamatsiko: “Ese uburyo twunganirana bigaragaza ubumwe bw’ itorero”
Itangiriro 14:13-16 (Loti afatwa mpiri, Aburahamu aramurengera)
Aburahamu nubwo yari atuye mu mahoro ntiyaryamye cg ngo asinzire kuko yari yamenye ko mwene wabo yafashwe mpiri.
Yego bari baratandukanye ariko icyo bapfana cyakomeje kubaho muri bo, nicyo gituma natwe nubwo duturuka mu ngo zitandukanye, ndetse tukagira n’ imibereho itandukanye tudakwiye kwibagirwa ko tugize umubiri umwe wa kristo.
Abaroma 15:1-3 “Twebwe abakomeye dukwiriye kwihanganira intege nke z’ abadakomeye ntitwinezeze”
Birakwiye ko buri muntu wese anezeza mugenzi we akamubera inyunganizi nkuko kristo nawe atinejeje nkuko byanditswe ngo” ibitutsi bagututse byangezeho.”
Hari ibintu abantu duha agaciro ariko Atari byo bifite agaciro mu maso y’Imana,
Ingero:
- Imana ntiyita ku nzu nziza utuyemo, ahubwo Imana ihagaciro uko wayikoresheje ucumbikira abandi.
- Imana ntiha agaciro ibwo wambaye, ahubwo iha agaciro abo wambitse bari bambaye ubusa.
- Imana ntiha agaciro ibiryo byiza urya, ahubwo iha agaciro abo wagaburiye bashonje.
- Amashuri menshi wize siyo Imana yitaho, ahubwo se ni bangahe wafashije kwiga
- Imana ntiyita ku mubare wabagusuye, ahubwo ireba umubare wabo wasuye.
- Imana ntiyita ku mafaranga menshi utunze ahubwo yita cyane kubo wafashije kuyageraho.
Imigani 17:17 handitse ngo “inshuti zibana ibihe byose kandi umuvandimwe avukira gukura abandi mu makuba”
“IBUKA ISANO RYA MBERE MUFITANYE ARIRYO KO MUSANGIYE UBUGINGO”
Mwiteho, muhugure, mugire inama, muganire ijambo ry’Imana, musengerane ndetse umube hafi.
Wibuke ko bene so bakeneye ibyo kurya, imyambaro, amacumbi, kwiga, gutezwa imbere, kurandatwa.
Amafoto:


text:
1.Intego ya TaQadam
TaQadam itanga porogaramu ya terefoni n’urubuga biriho imikino yigisha, aho umuntu (“utanga amakurushingiro”) ashobora guhitamo guha inyito amakurushingiro yashyizwe kuri porogaramu ya terefoni no ku rubuga bya TaQadam. TaQadam ihamagarira abatanga amakurushingiro gukora imyitozo yo guha inyito amakurushingiro ku ngurane y’ibihembo bitangwa na TaQadam hakurikijwe ingengabihe y’ibihembo igaragara mu cyiciro cya 12.
2. Amasezerano mu mategeko
TaQadam, isosiyete ya Delaware igamije inyungu rusange hakurikijwe icyiciro cya 228 cy’itegeko rusange rya sitati ya Delaware rigenga ubufatanye n’amasosiyete ifite ibiro bikuru biherereye muri Leta Zunze ubumwe z’Amerika, mu mugi wa New York, ku muhanda 246 E106, mu nyubako ya 4W,10029, nka nyir’urubuga rwa TAQADAM, binyuze mu gice cy’amasezerano n’ibiro bya Save the Children International mu Rwanda (“Uwahawe igice cy’amasezerano”), igiranye amasezerano n’utanga amakurushingiro (“Amasezerano”) yo gutanga izi serivisi mu Rwanda.
3.Ibisabwa
Kugira ngo ukoreshe urubuga ruriho imikino rwa TaQadam, ugomba kuba ufite byibura imyaka 18 kandi ushobora kugira amasezerano mu mategeko afite agaciro ku butaka bw’u Rwanda nk’umuturage w’u Rwanda cyangwa umunyamahanga ufite indangamuntu ikora; yaba indangamuntu yo mu Rwanda, iyo mu gihugu cye cy’amavuko cyangwa ikarita wahawe ubwo wiyandikishaga ngo uhabwe ubufasha bw’ibanze n’Umuryango Mpuzamahanga wita ku mpunzi.
4. Umwirondoro n’ijambo ry’ibanga
Mu gihe wiyandikisha kuri TaQadam, urasabwa kurema umwirondoro n’ijambo ry’ibanga. Ni wowe wenyine ushinzwe gucunga no kubungabunga umutekano wa konti yawe, amagambo y’ibanga, n’andi makuru nyakuri arebana na konti yawe. Ni wowe kandi wirengera ikoreshwa cyangwa igikorwa bijyanye no gukoresha aya makuru kuri TaQadam. Ugomba guhita ubimenyesha TaQadam igihe ukeka ko amakuru ya konti yawe yibwe cyangwa yakoreshejwe n’undi muntu.
5. Ubuzima bwite
Wemeye itegeko ryacu rirengera ubuzima bwite; rigenga ibyo tuzakoresha amakuru y’ubuzima bwite uduhaye.
6.Imyitwarire yemewe
Turagushishikariza gukorana n’abandi bakoresha uru rubuga mu mwanya w’uruganiriro kuri TaQadam cyangwa ku yindi miyoboro yashyizweho nk’iyo guhana ubutumwa, kugira utuganiro duto n’indi y’imbuga nkoranyambaga icungwa na TaQadam, ariko mu gihe ukora ibi, ugomba kubahiriza itegeko ryacu rigena imyitwarire.
7.Gukoresha nabi, kurengera no kuriganya
NTIWEMEREWE:
kwandikisha konti ya TaQadam irenze imwe;
gukora umukoro wifashishije amarobo, imbuga zubatse ku buryo zikoresha, porogaramu za mudasobwa zikoresha zishaka amakuru n’izisubiza cyangwa ubundi buryo bwose bukoresha ubwenge bw’ubukorano cyangwa na none kugerageza kubona ibihembo bya TaQadam utakoze umukoro uko wagenwe;
gutanga amakuru atari yo mu gihe ukoresha TaQadam;
kwinjira cyangwa kugerageza kwinjira ku rubuga rwacu ukoresheje seriveri iyo ari yo yose y’urubuga rwa Proxy cyangwa ikindi gikoresho cy’ikoranabuhanga gikoze ku buryo buhisha aho uherereye cyangwa umwirondoro wawe nyakuri, cyangwa ukoresheje ubundi buryo bwose butari umwanya wagenwe;
gukoresha TaQadam mu gikorwa kitemewe n’amategeko cyangwa ku mpamvu inyuranye n’iyatumye ishyirwaho;
kugira uruhare mu gikorwa kibangamira cyangwa kirogoya imikorere ya porogaramu ya terefoni TaQadam;
kwinjiza, gushyira cyangwa komeka imbuga za interineti cyangwa amadosiye biriho virusi, bitazwi cyangwa ukuye ahandi, cyangwa gushyiraho ikindi kintu cyose kiriho virusi, porogaramu zirema kandi zangiza nka Trojan horse, Worm, Time bomb cyangwa indi kode ya mudasobwa yangiza.
kugira uruhare mu gukwirakwiza ubutumwa budakenewe cyangwa kumenyekanisha ibimeze nko kwamamaza, kugerageza kuranga, gushyikirana n’abantu benshi, gutanga amafaranga no kuyasaba, gusaba serivisi, ubutumwa budafututse, gutubura ingingo z’ibivugwa, ingingo z’ibyandikwa zitemewe n’amategeko, aderesi za imeri, imiyoboro y’imbuga nkoranyambaga, cyangwa amakuru y’ubutumwa buregeye; keretse igihe umukoro ubisaba; cyangwa
kwinjiza imbuga ukuye ahandi zigaragaza ibicuruzwa cyangwa serivisi, keretse igihe umukoro ubisaba.
8.Gusuzuma umwirondoro wawe
TaQadam ishobora gusuzuma umwirondoro wawe. Hashobora kubaho kugereranya amakuru yawe yihariye n’ari mu mbonwa z’umufatanyabikorwa cyangwa impapuro zemewe n’amategeko. Uduhaye uburenganzira bwo gukurikirana amakuru yose ya ngombwa kugira ngo twemeze umwirondoro wawe n’aderesi ya imeri yawe, ndetse ko konti zijyaho amafaranga ari izawe. Wemeye gutanga amakuru akwerekeyeho kugira ngo udufashe mu gusuzuma umwirondoro wawe.
9. Kubahiriza itegeko
Ni wowe wenyine ushinzwe kubahiriza amategeko yo mu gihugu ajyanye n’uko ukoresha urubuga rwacu TaQadam. Wemeye kutwishingira no kwirengera ingaruka zose kuko utubahirije itegeko cyangwa undi muntu ataryubahirije.
10. Umusoro w’utanga amakurushingiro
Niba uri utanga amakurushingiro ugengwa n’amategeko y’u Rwanda, Uwahawe igice cy’amasezerano azakura umusoro ukwiye ku gihembo akurikije itegeko ry’u Rwanda rigenga gukura imisoro ku mishahara y’abanyamahanga cyangwa abatanditse mu ishami rishinzwe gukusanya imisoro ari ryo ritanga izo servisi.
11. Kutubahiriza amategeko agenga serivisi
Dushobora guhagarika, kubuza cyangwa gusubika uko ukoresha TaQadam igihe cyose no ku mpamvu iyo ari yo yose kuko: (a) dutekereza ko utubahirije aya mategeko agenga serivisi; (b) dutekereza ko utubahirije uburenganzira bwacu; (c) tudashobora gusuzuma cyangwa guhamya ukuri ku makuru waduhaye; cyangwa (d) dutekereza ko ibikorwa byawe bishobora gutera uburyozwe wowe, twebwe cyangwa undi muntu.
Igihe duhagaritse cyangwa tugasesa konti yawe, ntuzaba ugifite uko ukoresha ibice byose by’urubuga TaQadam; harimo amakurushingiro, ubutumwa, amadosiye, cyangwa ikindi cyose ufite ku rubuga. Ntugomba gukomeza gukoresha porogaramu ya terefoni yacu ukoresheje izina rya konti ritandukanye cyangwa rishya.
12. Akamaro k’utanga amakurushingiro n’umubano we na TaQadam
Igihe uri utanga amakurushingiro, TaQadam igumana uruhushya rwo guhitamo ubwoko n’umubare w’ibikorwa byo guha inyito amakurushingiro ukora ishingiye ku mikorere wagaragaje, ugusaba gutandukanya amategeko cyangwa amahugurwa runaka atavuzwe mu gihe cyo kuyakoresha, ndetse n’igihe n’ahantu uzabikorera. Ufite uburenganzira bwo kumara igihe kinini cyangwa gito gishoboka ukora serivisi zo guha inyito amakurushingiro. Nta gihe cyihariye ugomba gukoreraho izo serivisi.
Yaba ugukoresha urubuga TaQadam kwawe cyangwa ikindi kintu cyose muri aya masezerano, nta gituma habaho umubano w’akazi, ubufatanye, uguhuza imishinga, uguhuza imikoranire, uguhagararira cyangwa ugucuruza hagati yawe na TaQadam. Nta bikoresho dutanga byifashishwa cyangwa bikoreshwa mu gukora serivisi zo guha inyito amakurushingiro. Ntitukugenera imperekeza, ubwiteganyirize bw’abakozi, cyangwa ubwishingizi. Ntitubazwa ibyo utanga byose mu gihe ukoresha porogaramu yacu ya terefoni TaQadam. Ntiwemerewe gukora amasezerano, mu nyandiko cyangwa mu mvugo, mu izina rya TaQadam.
13. Ingengabihe yo guhemba n’imikorere y’utanga amakurushingiro
Niba uri utanga amakurushingiro, TaQadam izaguhembera icyo wakoze kikemerwa muri servisi runaka kibarwa hashingiwe ku gihembo cy’uburyo bubiri cyagenwe ku gice runaka buri uko ukoze. Uzahembwa uko:
bibaze yaba ku gice cyoherejwe neza hashingiwe ku rwego rw’amasezerano y’abakozi rubarirwa imbere, cyangwa ku isaha wamaze ku rwego rw’imikorere rubarirwa ku ndango y’isuzuma, haseguriwe ko uzakomeza kugira imikorere isa ityo mu gihe cyose cyo gukora buri serivisi runaka zo guha inyito amakurushingiro.
Niba uri utanga amakurushingiro, TaQadam izatanga gihembo cy’inyongera n’ububasha bwo kugera ku bibazo biruseho n’igihembo kiruseho bya serivisi zo guha inyito amakurushingiro bigenwa n’urwego rw’imikorere rwabariwe imbere. Haseguriwe impinduka, ubusobanuro ku rwego rwawe nk’utanga amakurushingiro n’ingengabihe yo kugera ku rundi rwego, uzabihabwa muri porogaramu ya terefoni n’urubuga bya TaQadam.
14. Umukoro wo guha inyito amakurushingiro wakozwe ntiwemerwe
Niba, ku mpamvu iyo ari yo yose, TaQadam itemeye umukoro wakoze wo guha inyito amakurushingiro, wowe nk’utanga amakurushingiro, nta gihembo na kimwe uzahabwa kuri uwo mukoro.
15. Impamyabumenyi n’ubuhanga by’utanga amakurushingiro
Mu gukora imikoro kuri porogaramu yacu ya terefoni n’urubuga rwacu, ushobora kuhakura impamyabumenyi n’ubuhanga dutanga mu bubasha bwacu. Dufite uburenganzira bwo kurema, gukosora cyangwa gutesha agaciro imyamyabumenyi n’ubuhanga byawe ku mpamvu iyo ari yo yose cyangwa nta n’impamvu ihari.
Kuko tutavangura bishingiye ku gihugu cy’inkomoko, ubwoko, ibara ry’uruhu, igitsina, amahitamo ku gitsina cyangwa urundi rwego rurengerwa n’itegeko, uzagira amahirwe angana n’ay’undi wese utanga amakurushingiro uko impamyabumenyi n’ubuhanga byawe byiyongera.
Nk’utanga amakurushingiro, niba wumva ko ibibazo bikomeye mu isuzuma byagize ingaruka ku mpamyabumenyi, ubuhanga n’ibihembo byawe, ushobora gutanga ingingo ziteguye neza zigaragaza ibibazo by’isuzuma bikomeye unyuze ku mwanya w’uruganiriro ku rubuga cyangwa ku itike ya sisitemu yacu y’ubufasha.
16. Umutungo bwite mu by’ubwenge n’Uburenganzira bwite ku mutungo
Nta burenganzira na bumwe ufite ku mutungo bwite mu by’ubwenge cyangwa uburenganzira bwite ku mutungo, ndetse n’ubundi burenganzira bwose, bwitirirwa cyangwa bw’inyungu, ku rubuga rwacu, porogaramu yacu, ibimenyetso byacu, ibirango, amazina, cyangwa ibindi bijyanye n’izina ryacu, cyangwa andi makuru n’ibikoresho byerekeranye, bikomeza kuba umutungo wacu. Nta muntu ugomba gukoresha urubuga rwacu, keretse igihe tubimuhereye uruhushya. Dufite uburenganzira bwo gukuraho, kwagura, kugabanya cyangwa guhindura urubuga igihe cyose mu bubasha bwacu bwite. Nta muntu wemerewe kurema inzira zigana ku rubuga rwacu, gukora cyangwa kwigana ibiriho cyangwa ibyo rufasha kugeraho. Niba uri utanga amakurushingiro, TaQadama, atari wowe, ifite uburenganzira bwite ku kazi kose ukora mu rwego rwo guha inyito amakurushingiro. Kwemeranya n’ibigize aya masezerano, biduha ububasha bwawe bwo kugira, gutunga no kwitirirwa akazi kawe. Kugira ngo hebeho ko dushobora kugira, kunonosora no gukoresha ubu burenganzira, wemeye kandi (i) gusinya impapuro zifasha mu gusuzuma inyandiko, kunonosora no kubahiriza uburenganzira bwacu; no (ii) gutanga uburenganzira bwo kugera ku makuru mu kuyafata, kuyanonosora, kuyacunga, kuyarengera, no kubahiriza ubu burenganzira bwite ku mutungo mu bihugu byose. Inshingano zawe muri iki cyiciro zizakomeza ndetse na nyuma yo kwiyandukuza kuri TaQadam cyangwa guhagarika kuyikoresha. Uduhaye ububasha nk’abunganizi bawe mu rwego rwo gukoresha inyandiko mu izina ryawe hagamijwe ibiri muri iki cyiciro.
17.Uburenganzira bw’umuhanzi no kuvana ku rubuga
TaQadam yubaha umutungo bwite mu by’ubwenge w’abandi kandi dufite uburenganzira bwo kuvana ku rubuga rwacu ikintu cyose dutekereza ko kitubahiriza uburenganzira mu by’ubwenge bw’undi muntu. Niba utekereza ko akazi kawe kakoporowe mu buryo butubahirije uburenganzira bw’umuhanzi kuri uru rubuga, wabimenyesha TaQadam kuri [email protected]
18. Indishyi
Nk’utanga amakurushingiro, wemeye kwishyura indishyi, kubazwa no kwirengera ibibazwa, ibyangirika, ibyishyuzwa, ibiguzi, n’ibyishyurwa byose (harimo amahoro n’ibiguzi by’abavoka) byavuka cyangwa bijyanye n’imikorere yawe yo guha inyito amakurushingiro cyangwa n’uko ukoresha porogaramu ya terefoni TaQadam.
19. Amakimbirane n’abandi bakoresha TaQadam
TaQadam nta ruhare ifite ku makimbirane ayo ari yo yose hagati yawe n’undi ukoresha TaQadam. Ntugomba gushyira TaQadam n’ibindi byose bifite aho bihuriye na yo mu bibazwa, ibisabwa cyangwa ibyangiritse by’ubwoko bwose; ibizwi n’ibitazwi, ibikekwa n’ibidakekwa, ibyatangajwe n’ibitatangajwe bivutse cyangwa biri mu makimbirane hagati yawe n’undi uyikoresha.
20. Amakuru y’ibanga wakiriye
Amakuru y’ibanga ni amakuru yose ahishwe cyangwa bwite cyangwa agomba kumenywa n’uyakiriye ugomba kuyahisha cyangwa kuyatunga mu buryo bwite. Aha ntihabamo amakuru (1) abonwa na buri wese, (2) asanzwe afitwe, akorwa cyangwa azwi n’uyahawe, cyangwa (3) yatangajwe n’urukiko cyangwa na none asabwa n’itegeko. Niba uri utanga amakurushingiro wahawe n’undi muntu amakuru y’ibanga kuri porogaramu yacu ya terefoni, wemeye kubika ibanga ry’ayo makuru ku rwego rumwe n’urwo ukoresha ubika amakuru y’ibanga yawe bwite, ariko nta na rimwe wemerewe kuyitaho mu buryo buri munsi y’ubwagenwe.
Ugomba kutagaragaza cyangwa ngo utangaze amakuru yose y’ibanga cyangwa bwite keretse igihe bibaye ngombwa ku mikorere yawe y’umukoro. Amakuru yose agendanye no gukoresha urubuga rwa TaQadam agomba gufatwa nk’ay’ibanga nubwo yaba adateye nka yo. Iyo cyangwa igihe utagikeneye amakuru y’ibanga wakiriye, ugomba guhita usubiza cyangwa usenya (uko bisabwe n’umuntu wese watangaje ayo makuru) kopi zayo zose ziri mu nyubako, muri mudasobwa cyangwa mu kindi gikoresho cyose ugenzura.
Kuko gutangaza amakuru y’ibanga bishobora guteza akarengane karenze igaruriro, uwatangaje amakuru y’ibanga afite uburenganzira bwo gushaka uburyo bwo guhagarika uku kutubahiriza aya masezerano.
21. Impinduka kuri aya mategeko agenga serivisi
Dushobora guhindura aya mategeko igihe cyose binyujijwe mu gushyira inyandiko yayo isubiwemo ku rubuga rwacu. Ufite inshingano zo gusura urubuga rwacu buri gihe kugira ngo urebe impinduka zabayeho. Mu gihe habayeho izi mpinduka, ushobora gukomeza kubona cyangwa gukoresha urubuga rwacu nyuma yuko izo mpinduka zitangiye gukurikizwa, igihe wemeye kugengwa n’amasezerano yasubiwemo. Igihe utemeranya n’amasezero mashya twashyizemo, wahagarika gukoresha porogaramu yacu ya terefoni.
22. Impinduka kuri porogaramu ya terefoni TaQadam
Dushobora kuvugurura cyangwa guhindura porogaramu yacu ya terefoni hatabayeho kukumenyesha.
23. Gukuraho garanti
POROGARAMU YACU YA TEREFONI ITANGWA “UKO IRI”. NTA MASEZERANO CYANGWA GARANTI DUKORA MU BURYO BWERUYE CYANGWA BUTERUYE BIJYANYE NO GUKORESHA, GUHUZA, AMATEGEKO, KUBONEKA, CYANGWA IMIKORERE Y’URUBUGA, POROGARAMU, IMIKORO BYACU CYANGWA IBINDI BIKORWA N’IBINTU BYOSE BIFITE AHO BIHURIYE N’AYA MASEZERANO. MU BUBASHA IHABWA N’ITEGEKO, TAQADAM IKURAHO AMATEGEKO N’AMASEZERANO NA GARANTI MU BURYO BWERUYE CYANGWA BUTERUYE ARIMO, ARIKO ATAGARUKIRA KURI GARANTI Y’UBWIZA BW’IGICURUZWA, GUKOMERA KWACYO KU MPAMVU YIHARIYE, NO KUTABANGAMA. UBURYO BWONYINE BWO KWIRINDA KUNYURANYA NA TAQADAM MU BURYO BWOSE BW’AMAKOSA, KUDAKURIKIZA CYANGWA KUTANYURWA NI UGUHAGARIKA GUKORESHA URUBUGA RWACU. Ntituzaryozwa iyangirika ryose mu mikorere ya mudasobwa yawe, kubura cyangwa kwangirika kw’amakurushingiro, cyangwa irindi yangirika ryavutse mu gihe winjira ku cyangwa ukoresha urubuga cyangwa porogaramu ya TaQadam muri mudasobwa. Guhagarara guteguwe cyangwa kudateguwe gushobora kubaho, kandi ntidutanga garanti ya porogaramu ya terefoni yacu ko ihora ikora neza idahagarara.
24. Aho inshingano zigarukira
NTA NA RIMWE TUZARYOZWA IBIGUZI, CYANGWA IBYANGIRITSE BYIHARIYE, MU BURYO BW’INGARUKA, IMPANUKA, MU BURYO BUGARAGARA CYANGWA BUTAGARAGARA, AMAGARAMA Y’URUBANZA, IBIGUZI BYO KUYISHYIRAMO NO KUYIVANAMO CYANGWA IBURA RY’AMAKURUSHINGIRO, UMUSARURO CYANGWA INYUNGU. IBIBAZWA TAQADAM IGIHE HAVUTSE IKIBAZO MURI CYANGWA KIJYANYE N’AYA MASEZERANO NTIBIGOMBA KURENGA: (A) IBIHUMBI 2500 BY’AMADORARI Y’AMERIKA NA (B) AMAFARANGA YOSE ATEGANYWA NA TAQADAM KU BIJYANYE N’AMAKURUSHINGIRO YATANGAJWE MU GIHE CY’AMEZI ATANDATU (6) ABANZIRIZA ITARIKI Y’IKIBAZO. IBI BIGERO NTARENGWA BIZAKURIKIZWA KU BURYOZWE BWOSE BWAVUKA KU MPAMVU Y’IGIKORWA ICYO ARI CYO CYOSE, YABA MU MASEZERANO, AMAKOSA(HARIMO KWIRENGAGIZA), IBIBAZWA BIKOMEYE, CYANGWA NA NONE NUBWO HATANGWA INAMA KU BISHOBOKA MURI IBI BIGUZI CYANGWA IBYANGIRITSE, NDETSE NUBWO IBYIRINDWA BIFITE AHO BIGARUKIRA BIGARAGARA MURI AYA MASEZERANO BITAGERA KU NTEGO YABYO Y’INGENZI.
26. Itegeko rikurikizwa
Amategeko ya Libani agenga aya mategeko ya serivisi n’impaka, amakimbirane cyangwa ikibazo byayavukamo.
27. Iseswa ry’amasezerano
Igihe cyose, ushobora guhitamo guhagarika gukoresha porogaramu ya terefoni cyangwa urubuga bya TaQadam, ariko haseguriwe ko wubahiriza amategeko yose abigena ya TaQadam. Dushobora, mu bubasha bwacu bwihariye, gusesa aya masezerano, guhagarika ikoreshwa ry’urubuga rwacu cyangwa guhita dukuraho serivisi zose hatabayeho kubimenyesha ku mpamvu iyo ari yo yose.
28. Amategeko rusange
Amasezerano yose. Aya masezerano y’imikoreshereze n’amategeko, uburyo n’ibiyakubiyemo byose bifite aho bihuriye n’aya masezerano bigize amasezerano y’impande zombi kandi asimbura ndetse agakuraho amasezerano yerekeranye yayabanjirije, ibisabwa, ibigaragazwa ndetse n’ubwumvikane by’abagiranye amasezerano.
Nta nkurikizi. Ntituzakurikiranwa n’igice cyose cy’uburenganzira bwacu cyangwa ibyo twirinda keretse igihe inkurikizi iri mu nyandiko kandi tukaba twarayishyizeho umukono. Igihe dukerewe cyangwa tukananirwa kubahiriza uburenganzira bwacu buri mu biteganywa byose n’aya masezerano, ntibizateza inkurikizi ku burenganzira mu rwego rwo kubahiriza ibiteganywa byose cyangwa igice icyo ari cyo cyose cy’aya masezerano.
Guhana amasezerano. Ntugomba gutanga aya masezerano agenga serivisi nta nyandiko yacu yemeza iyabanziriza. Dushobora gutanga aya masezerano agenga serivisi hatabayeho kumenyesha. Haseguriwe ayayabanjirije, aya mategeko agenga serivisi agira agaciro ku bandi bantu n’ababifitiye uburenganzira ba buri ruhande.
Ibidakurwaho. Mu gihe kimwe mu biteganywa n’aya mategeko agenga serivisi kitagize agaciro cyangwa kitubahirijwe kubera impamvu runaka, ntibizagira icyo bihindura ku mikorere n’imyubahirize y’ibindi bisigaye.
Amatangazo. Amatangazo yose ajyanye n’aya mategeko agenga serivisi azajya yoherezwa hakoreshejwe imeri cyangwa ashyirwe ku rubuga rwacu. Ugomba kutwoherereza amatangazo kuri imeri: [email protected] Amatangazo yo kuri imeri agomba kuba ari amatangazo yanditse kubera impamvu zose amatangazo yanditse ashobora gusabwa. Amatangazo yose anyujijwe kuri imeri yakirwa mu minsi y’akazi nyuma yo koherezwa neza kuri aderesi y’ugenewe kuyakira.
Impinduka. Nta mpinduka cyangwa ivugurura kuri aya mategeko agenga serivisi rikorwa n’undi muntu atari TaQadam rizubahirizwa kubwa TaQadam, keretse mu nyandiko yashyizweho umukono n’uhagarariye TaQadam wabiherewe uruhushya.
Ururimi ruhabwa agaciro. Inyandiko y’aya mategeko agenga serivisi iri mu rurimi rw’Icyongereza ni yo izagenderwaho, ikanarusha izindi agaciro mu gihe habayeho kudahuza igisobanuro nyacyo mu zindi nyandiko zahinduwe mu zindi ndimi.
Amasezerano ku bushake. Impande zose kuri aya masezerano zihamije kandi zemeye ko buri wese yasubiyemo ibikubiye muri aya masezerano byose, agasoma yitonze kandi agasobanukirwa ku buryo bwuzuye ibirimo ndetse akaba ku bushake ashyize umukono kuri aya masezerano.


text:
Ese uribuka?
Mbese waba warishimiye gusoma amagazeti y’Umunara w’Umurinzi aherutse gusohoka? Ngaho reba niba ushobora gusubiza ibibazo bikurikira:
Abakristo bagombye kubona bate ibyo gutomboza aho umuntu asoma muri Bibiliya?
Hari abantu bagira akamenyero ko kurambura Bibiliya batomboje bagasoma umurongo baguyeho bwa mbere, batekereza ko amagambo bahasanga ari bubafashe. Abakristo b’ukuri ntibaraguza. Ahubwo, biga Bibiliya kugira ngo bagire ubumenyi nyakuri kandi babone ubuyobozi buturuka ku Mana.—15/12, ipaji ya 3.
“Isi” izashira ni iyihe?
“Isi” izashira ni abantu bose badakora ibyo Imana ishaka (1 Yoh 2:17). Isi y’ubutaka izarokoka ndetse n’abantu b’indahemuka.—1/1, ipaji ya 5-7.
Ni mu buhe buryo Abeli akivuga nubwo yapfuye (Heb 11:4)?
Avuga binyuze ku kwizera. Dushobora kumenya ibirebana n’ukwizera kwe kandi tukakwigana. Na n’ubu turacyibuka urugero rwe.—1/1, ipaji ya 12.
Ni ibihe bintu tutagombye kwemera ko bidutandukanya n’Imana?
Bimwe muri byo ni ibi bikurikira: akazi dukora, imyidagaduro, gushyikirana n’umwe mu bagize umuryango wacu waciwe, gukoresha ikoranabuhanga rigezweho, guhangayikira ubuzima bwacu, gukunda amafaranga no kwishyira hejuru.—15/1, ipaji ya 12-21.
Umuco wa Mose wo kwicisha bugufi utwigisha iki?
Ububasha Mose yahawe ntibwatumye yishyira hejuru, ahubwo yishingikirije ku Mana, ntiyishingikiriza ku buhanga bwe. Ntitwagombye kwishyira hejuru bitewe n’ububasha, ubutware cyangwa ubuhanga dufite, ahubwo tugomba kwiringira Yehova (Imig 3:5, 6).—1/2, ipaji ya 5.
Abazazuka bazaba he?
Umubare ntarengwa w’abantu 144.000 bazaba mu ijuru. Ariko abazazuka benshi bazaba ku isi, bafite ibyiringiro byo kuzabaho iteka.—1/3, ipaji ya 6.
Kuba Abisirayeli batari ‘barakebwe mu mutima’ byasobanuraga iki (Yer 9:26)?
Bari barigometse kandi bari bakeneye kuvana mu mitima yabo ibyatumaga yinangira, ni ukuvuga ibitekerezo, ibyifuzo n’intego byatumaga batumvira amategeko y’Imana (Yer 5:23, 24).—15/3, ipaji ya 9-10.
Ni mu buhe buryo Yesu yabaye intangarugero mu birebana no kugira ubuzima bushimishije?
Yari yariyemeje gukora ibyo Imana ishaka. Yakundaga Se cyane, agakunda n’abantu. Ku bw’ibyo, Yesu yari azi ko Se amukunda kandi ko amwemera. Ibyo ni byo bintu bituma umuntu yishimira ubuzima.—1/4, ipaji ya 4-5.
Igice cyo ku isi cy’umuteguro w’Imana kigizwe na ba nde?
Kigizwe n’Inteko Nyobozi, komite z’ibiro by’amashami, abagenzuzi basura amatorero, inteko z’abasaza, amatorero na buri Muhamya ku giti cye.—15/4, ipaji ya 29.
Kuki twavuga ko Imana itagaragaje ubugome igihe yarimburaga abantu?
Yehova ntiyishimira ko umunyabyaha apfa (Ezek 33:11). Ibyo yakoze kera bigaragaza ko aburira abantu abigiranye urukundo mbere yo kubarimbura. Ibyo bishobora gutuma twiringira kuzarokoka ubwo azaba arimbura ababi mu gihe kiri imbere.—1/5, ipaji ya 5-6.
Ese Abisirayeli bicaga abagizi ba nabi babamanika ku biti?
Oya. Andi mahanga ya kera yarabikoraga ariko Abisirayeli bo ntibabikoraga. Mu gihe cy’Ibyanditswe by’igiheburayo, abagizi ba nabi babanzaga kwicwa, urugero wenda batewe amabuye (Lewi 20:2, 27). Hanyuma umurambo washoboraga kumanikwa ku giti, kugira ngo bibere abandi umuburo.—15/5, ipaji ya 13.
Kuki abantu badashobora kuzana amahoro ku isi?
Nubwo abantu bageze kuri byinshi, ntibafite ubushobozi bwo kuyobora intambwe zabo (Yer 10:23). Satani ni we utegeka isi; ku bw’ibyo, abantu ntibazashobora kuzana amahoro (1 Yoh 5:19).—1/6, ipaji ya 16.